text:
BAFSA BA A BOTŠIŠA
Tlholo Goba Tlhagelelo?—Karolo 2: Ke ka Baka La’ng re Swanetše go Belaela Tlhagelelo?
Alex o kgakanegong. Ka mehla o be a dutše a dumela go Modimo le go tlholo. Eupša lehono morutiši wa gagwe wa thutaphedi o ile a gapeletša gore taba ya tlhagelelo ke ya therešo, le gore e theilwe nyakišišong yeo e makatšago ya tša thutamahlale. Alex ga a nyake go fetoga lešilo. O phetha ka go ipotšiša gore, ‘ge e ba thutamahlale e kgonthišeditše gore taba ya tlhagelelo ke ya therešo, ke nna mang gore nka e ngangiša?’
Na o kile wa ba boemong bjo swanago? Mohlomongwe bophelong bja gago ka moka , o be o dumela seo Beibele e se bolelago ge e re: “Modimo o hlodile magodimo le lefase.” (Genesi 1:1) Lega go le bjalo, morago bjale batho ba leka go go kgodiša gore tlholo ga se taba ya therešo le gore taba ya tlhagelelo ke ya therešo. Na o swanetše go ba dumela? Ke ka baka la’ng re swanetše go belaela tlhagelelo?
Mabaka a mabedi a go belaela tlhagelelo
Borathutamahlale ba na le dipono tše fapanego mabapi le tlhagelelo. Go sa šetšwe nywagasome yeo e fedilego go dirwa nyakišišo,borathutamahlale ba sa dutše ba hloka kwešišo ya tlhagelelo yeo ka moka ba tla dumelelanago le yona.
Seo o ka naganišišago ka sona: ge eba borathutamahlale ba sa dumelelane ka taba ya tlhagelelo—mola e le tšona ditsebi—na e ka ba phošo go belaela thuto e bjalo?—Psalme 10:4.
Seo o se dumelago ke sa bohlokwa. Mošemane yo a bitšwa Zachary o re: “Ge e ba bophelo bo tšweletše e le kotsi, gona maphelo a rena—le tšohle tše di lego legohleng—ga di na mohola.” O rerešitše, ge e ba tlhagelelo e be e le ya therešo, bophelo bo be bo ka se be le morero wa ka mo go sa felego. (1 Bakorinthe 15:32 ) Ka lehlakoreng le lengwe, ge e ba tlholo e le ya therešo, re ka hwetša dikarabo tše kgotsofatšago tša dipotšišo mabapi le morero wa bophelo le seo bokamoso bo se huperego—Jeremia 29:11.
Seo o ka naganišišago ka sona: ke bjang go tseba therešo mabapi le tlholo le tlhagelelo go ka dirago phapano bophelong bja gago?—Baheberu 11:1.
Dipotšišo tšeo re ka naganago ka tšona
SEO SE BOLELWAGO: ‘Se sengwe le se sengwe mo legohleng se bile gona ka baka la mothuthupo o mogolo.’
Ke mang goba ke eng yeo e bakilego mothuthupo o mogolo?
Ke eng seo se kwagalago gakaone—gore dilo ka moka di fo ba gona goba gore dilo di dirilwe ke motho goba selo se sengwe?
SEO SE BOLELWAGO: ‘Batho ba tšwa diphoofolong.’
Ge e le gore batho ba tšwa diphoofolong—ka mohlala ge eba ba tšwa ditšhweneng—ke ka baka la’ng go na le phapano e kgolo ya bohlale le tsela ya go nagana magareng ga batho le ditšhwene tšeo? *
Ke ka baka la’ng le dilo tše bonolo kudu bophelong di raragane ka tsela e makatšago? *
SEO SE BOLELWAGO: ‘Tlhagelelo ke taba yeo e kgonthišeditšwego.’
Na motho yo a bolelago taba ye o nyakišišitše bohlatse bjo ka nnoši?
Ke batho ba bakae bao ba dumelago go thuto ya tlhagelelo e le ge ba boditšwe gore batho ka moka ba bohlale ba dumela go yona?
^ ser. 18 Ba bangwe ba ka bolela gore batho ba hlalefile kudu ka ge ba na le bjoko bjo bogolo go feta bja ditšhwene. Lega go le bjalo, go hwetša mabaka a bontšhago gore taba ye ga e na mothopo, bona poroutšha ya The Origin of Life—Five Questions Worth Asking, letlakala 28.
^ ser. 19 Bona poroutšha ya The Origin of Life—Five Questions Worth Asking, matlakala 8-12.


c: text/html

text:
MAY 16, 2013
DITABA TŠA LEFASE KA BOPHARA
Dihlatse tša Jehofa di Thoma Dikopano tša Selete tša “Lentšu la Modimo ke Therešo!”
KUA New York, Dihlatse tša Jehofa di itokišeletša dikopano tša tšona tša selete tša ngwaga le ngwaga gotee le lesolo la go mema batho. Sehlogo sa kopano ya bona sa ngwaga wo se re: “Lentšu la Modimo ke Therešo!” Dikopano tša Dihlatse di thoma kua United States ka May gomme tša tšwela pele lefaseng ka bophara go fihla mafelelong a December.
J. R. Brown, yo e lego mmoleledi wa Dihlatse tša Jehofa o re: “Sehlogo sa kopano ya ngwaga wo ke sa bohlokwa ka gobane se bolela ka selo seo Dihlatse tša Jehofa di se tšeelago godimo. Malapa a Dihlatse a bota tlhahlo e hwetšwago ka Beibeleng e bile a e bona e le mothopo wa keletšo matšatšing a a thata. E bile re nagana gore batho ka moka ba tla holwa le go thabela lenaneo le leo le nago le dilo tše di fapafapanego.”
Morena Brown o re Dihlatse tša Jehofa di tšeela godimo go ithuta Beibele. Mantšiboa a mangwe bekeng e nngwe le e nngwe, malapa a Dihlatse a ithuta Beibele le go dira nyakišišo gomme a bitša seo “Borapedi bja Lapa.” Morena Brown o oketša ka gore: “Kopano ya ngwaga wo e tla nea malapa le motho ka o tee ka o tee dikgatišo tše difsa tša go ithuta Beibele. Dihlatse di dula di fagahlela dikgatišo tše ngwaga o mongwe le o mongwe ge di eya kopanong ya selete.”
Matšatši le mafelo ao Dikopano tša Selete tša 2013 tša “Lentšu la Modimo ke Therešo!” di tlago go swarelwa go ona a ka hwetšwa Wepesaeteng ya semmušo ya Dihlatse ya jw.org/nso. Ge e ba bangwadi ba ditaba ba nyaka go bega se ditabeng tša bona ba ka ikgokaganya le ofisi ya lekala ya Dihlatse tša Jehofa gore ba hwetše tsebišo e oketšegilego.
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000

robotstxt: allowed

filter: keep


text:
Ga ke Thabele Bophelo—Na Bodumedi, Modimo Goba Beibele di ka Nthuša?
Karabo ya Beibele
Ee. Beibele e lego puku ya bogologolo yeo go yona re ka hwetšago bohlale, e nea dikarabo tša dipotšišo tše bohlokwa bophelong e bile e ka go thuša gore o ikwe o le kaone o be o thabele bophelo. Ela hloko tše dingwe tša dipotšišo tšeo e di arabago.
Na Mmopi o gona? Beibele e re Modimo “o bopile dilo ka moka.” (Kutollo 4:11) Modimo o tseba seo re se hlokago e le gore re thabele bophelo le go ikwa re kgotsofetše ka ge e le Mmopi wa rena.
Na Modimo o na le taba le nna? Go e na le go bolela ka Modimo a le kgole le batho, Beibele e re: “Ga a kgole le yo mongwe le yo mongwe wa rena.” (Ditiro 17:27) O na le taba le seo se go diragalelago e bile o nyaka go go thuša gore o atlege bophelong.—Jesaya 48:17, 18; 1 Petro 5:7.
Go tseba Modimo go ka nthuša bjang gore ke ikwe ke le kaone? Modimo o re bopile re “nyaka dilo tša moya,” e lego senyakwa seo re belegwego re na le sona sa go nyaka go kwešiša morero wa bophelo. (Mateo 5:3) Go nyaka ga rena dilo tša moya go akaretša le go kganyoga go tseba Mmopi wa rena le go ba le tswalano le yena. Modimo o tla thabela maiteko a gago a go nyaka go mo tseba, ka gobane Beibele e re: “Batamelang Modimo gomme o tla le batamela.”—Jakobo 4:8.
Batho ba dimilione ba lemogile gore go gwerana le Modimo go kaonefaditše maphelo a bona e bile go ba thušitše gore ba ikwe ba thabela bophelo. Gaešita le ge go tseba Modimo go ka se go tlošetše mathata bophelong, bohlale bja gagwe bjoo bo hwetšagalago ka Beibeleng bo ka go thuša go
Ba le bophelo bjo bo thabišago bja lapa.
Ba le khutšo le ba bangwe.
Lebeletšana le mathata a swanago le kgateletšego, mathata a tša ditšhelete le bolwetši bjo bo sa alafegego.
Madumedi a mantši ao a dirišago Beibele ga a nape a latela dithuto tša yona. Go e na le moo, bodumedi bja therešo bjoo bo kgomarelago seo ruri Beibele e se rutago bo tla go thuša gore o tsebe Modimo.
Ithute ka mo go oketšegilego
Morero wa Bophelo ke Ofe?
Na o kile wa ipotšiša gore: ‘Morero wa bophelo ke ofe?’ Ithute kamoo Beibele e arabago potšišo yeo.
Kanegelo Yeo e sa Tsebjego ka Tlholo
Na pego ya Beibele ya tlholo e dumelelana le dinyakišišo tša thutamahlale?
Lapa la Gago le ka Thaba
O ka ba le lenyalo le lapa le thabilego ka go diriša melao ya motheo ya Beibele.
Go Laola Tšhelete
Ditšhelete tša lapa ke tšona di bakago dingangišano tše dintši. Ithute kamoo Beibele e ka thušago go rarolla mathata a ditšhelete.


text:
KGAOLO 1
Melaetša e Mebedi e Tšwago go Modimo
MORONGWA GABARIELE O BOLELA E SA LE PELE KA GO BELEGWA GA JOHANE MOKOLOBETŠI
GABARIELE O BOTŠA MARIA KA GA GO BELEGWA GA JESU MO GO SA TLAGO
Ge e le gabotse, re ka tšea Beibele ka moka e le molaetša o tšwago go Modimo. Tatago rena wa legodimong o re neile yona bakeng sa go re ruta. Lega go le bjalo, ela hloko melaetša e mebedi e kgethegilego yeo e ilego ya rolwa nywageng e ka godimo ga e 2 000 e fetilego. E ile ya rolwa ke morongwa yo a bitšwago Gabariele, yoo “a lego pele ga Modimo.” (Luka 1:19) Melaetša yeo e mebedi e bohlokwa ya morongwa e neilwe ka tlase ga maemo afe?
Ke mo e ka bago ka ngwaga wa 3 B.C.E. Gabariele o iša kae molaetša wa pele? Mebotong ya Judea, yeo mohlomongwe e sego kgole kudu le Jerusalema, ke moo go dulago moperisita wa Jehofa yo leina la gagwe e lego Sakaria. Yena le mosadi wa gagwe Elisabetha ga e sa le ba bafsa, gomme ga ba na bana. Ke sebaka sa gore Sakaria a hlankele e le moperisita tempeleng ya Modimo kua Jerusalema. Ge Sakaria a sa le tempeleng, Gabariele o tšwelela gateetee kgauswi le aletare ya diorelo.
Go a kwagala gore seo se ile sa tšhoša Sakaria. Eupša morongwa o homotša Sakaria, a re go yena: “Se boife Sakaria, gobane topo ya gago e kwelwe, mosadi wa gago Elisabetha o tla go belegela morwa gomme leina la gagwe o mmitše Johane.” Gabariele o oketša ka gore Johane “e tla ba yo mogolo pele ga Jehofa” gomme o tla “lokišetša Jehofa batho ba itokišitšego.”—Luka 1:13-17.
Sakaria o bonagala a sa dumele seo. Ka baka la’ng? Ka baka la gore yena le Elisabetha ba godile. Ka gona Gabariele o re go yena: “O tla ba semumu wa se kgone go bolela go ba go fihla letšatšing leo dilo tše di diregago ka lona, gobane ga se wa dumela mantšu a ka.”—Luka 1:20.
Lebakeng le, batho bao ba lego ka ntle ba ipotšiša lebaka leo ka lona Sakaria a tšeago nako e telele gakaakaa a sa tšwe. Mafelelong o a tšwa, eupša ga a kgone go bolela. Sakaria o kgona feela go bolela ka diatla. Go molaleng gore o bone pono ge a le ka tempeleng.
Ge Sakaria a feditše tirelo ya gagwe tempeleng, o boela gae. Ka moragonyana ga moo, Elisabetha o a ima! Elisabetha o ikuta ka gae lebaka la dikgwedi tše hlano ge a sa letile gore ngwana wa gagwe a belegwe.
Ke moka Gabariele o iponagatša ka lekga la bobedi. O tšwelela go mang? Go mosadi yo mofsa yo a sa nyalwago yo leina la gagwe e lego Maria, yo a dulago ka leboa tikologong yeo e bitšwago Galilea, motseng wa Natsaretha. Morongwa o mmotša’ng? O re: “Modimo o go ratile.” Gabariele o tšwela pele go botša Maria gore: “Tseba gore o tla ima wa belega morwa, leina la gagwe o mmitše Jesu.” Gabariele o oketša ka gore: “Yena yoo e tla ba yo mogolo gomme o tla bitšwa Morwa wa Yo Godimodimo; . . . o tla buša e le Kgoši ntlong ya Jakobo ka mo go sa felego gomme Mmušo wa gagwe o ka se fele.”—Luka 1:30-33.
O ka nagana kamoo Gabariele a ikwago a na le tokelo ka gona go rola melaetša ye e mebedi. Ge re bala mo go oketšegilego ka ga Johane le Jesu, lebaka la gore melaetša ye e mebedi yeo e tšwago legodimong e be bohlokwa gakaakaa le tla bonagala gabotse.


text:
Kgaolo 76: Jerusalema e a Senywa
GO BE go fetile nywaga e 10 ga e sa le Kgoši Nebukadinetsara a išitše Baisiraele ka moka bao ba rutegilego kudu Babilona. Bjale bona seo se diregago mo seswantšhong! Jerusalema e a fišwa. Le gona Baisiraele bao ba sego ba bolawa ba išwa Babilona e le bagolegwa.
Gopola gore se ke seo baporofeta ba Jehofa ba ilego ba lemoša gore se be se tla direga ge e ba batho ba be ba ka se fetoše ditsela tša bona tše mpe. Eupša Baisiraele ba ile ba se theetše baporofeta bao. Ba ile ba tšwela pele ba rapela medimo ya maaka go e na le go rapela Jehofa. Ka gona Baisiraele ba be ba swanelwa ke go otlwa. Re tseba se ka gobane Hesekiele moporofeta wa Modimo o re botša dilo tše mpe tšeo Baisiraele ba bego ba di dira.
Na o a tseba gore Hesekiele e be e le mang? E be e le yo mongwe wa masogana ao Kgoši Nebukadinetsara a ilego a a iša Babilona nywaga ya ka godimo ga e 10 pele ga ge Jerusalema e ka senywa kudu ka tsela ye. Daniele le bagwera ba gagwe ba bararo e lego Shaderaka, Meshaka le Abedinego le bona ba be ba išitšwe Babilona ka yona nako yeo.
Ge Hesekiele a sa dutše a le Babilona, Jehofa o ile a mmontšha dilo tše mpe tšeo di bego di direga tempeleng kua Jerusalema. Jehofa o ile a dira se ka mohlolo. Ee, Hesekiele o be a sa dutše a le Babilona, eupša Jehofa o ile a mmontšha dilo tšohle tšeo di bego di direga tempeleng. Seo a se bonego se be se tšhoša.
Jehofa o ile a re go Hesekiele: ‘Bona dilo tše di šišimišago tšeo batho ba di dirago mo tempeleng. Bona maboto ao a tletšego diswantšho tša dinoga le tša diphoofolo tše dingwe. Le gona bona Baisiraele bao ba di rapelago!’ Hesekiele o ile a bona dilo tše gomme a ngwala seo se bego se direga.
Jehofa a mmotšiša a re: ‘Na o a se bona seo baetapele ba Isiraele ba se dirago ka sephiring?’ Ee, se le sona o be a se bona. Le gona go be go na le banna ba 70 gomme ka moka ga bona ba be ba rapela medimo ya maaka. Ba re: ‘Jehofa ga a re bone. O tlogetše naga ye.’
Ke moka Jehofa a bontšha Hesekiele basadi ba bangwe bao ba bego ba le mojakong wa ka leboa wa tempele. Ba be ba dutše moo ba rapela Thamutsi modimo wa maaka. A mmontšha le banna bao ba bego ba le mojakong wa tempele ya Jehofa! E be e le ba e ka bago ba 25. Hesekiele o ile a ba bona. Ba be ba khuname ba lebeletše bohlabela gomme ba rapela letšatši!
Jehofa a re go yena: ‘Batho ba ga ba ntlhomphe. Ga ba fo dira dilo tše mpe, eupša ba bile ba tla tempeleng ya ka gomme ba di direla gona!’ Bjale Jehofa o ile a holofetša gore: ‘Ba tla bona gore ke ba galefetše. Le gona nka se ba kwele bohloko ge ba fedišwa.’
Go ile gwa feta mo e ka bago nywaga e meraro feela ka morago ga ge Jehofa a bontšhitše Hesekiele dilo tše, moo Baisiraele ba ilego ba rabela go Kgoši Nebukadinetsara. Ka gona Nebukadinetsara a ya a lwa le bona. Ka morago ga ngwaga le seripa, Bababilona ba ile ba phušola merako ya Jerusalema gomme ba fiša motse woo. Batho ba bantši ba ile ba bolawa gomme ba bangwe ba išwa Babilona e le bagolegwa.
Ke ka baka la’ng Jehofa a ile a dumelela gore Baisiraele ba fedišwe ka tsela ye e šiišago? Ee, ke ka gobane ga se ba mo theetša e bile ga se ba kwa melao ya gagwe. Se se bontšha kamoo go lego bohlokwa ka gona gore ka mehla re dire seo Modimo a se bolelago.
Mathomong ke batho ba sego kae feela bao ba ilego ba dumelelwa gore ba šale nageng ya Isiraele. Kgoši Nebukadinetsara o ile a bea Gedalia wa Mojuda gore a okamele batho ba. Eupša Baisiraele ba bangwe ba ile ba bolaya Gedalia. Bjale batho ba boifa gore Bababilona ba tla tla gomme ba ba fediša ka moka ka baka la selo se se sebe seo se diregilego. Ka gona ba gapeletša Jeremia gore a tloge le bona gomme ba tšhabela Egipita.
Se se ile sa dira gore naga ya Isiraele e šale e se na batho. Go ile gwa feta nywaga e 70 go se na motho yo a dulago moo. Go be go se motho moo nageng. Lega go le bjalo, Jehofa o be a holofeditše gore o tla bušetša batho ba gagwe nageng ya bona ka morago ga nywaga e 70. Eupša mo nakong ye, ke eng seo se diragalelago batho ba Modimo nageng ya Babilona moo ba išitšwego gona? Anke re bone.
2 Dikgoši 25:1-26; Jeremia 29:10; Hesekiele 1:1-3; 8:1-18.
Dipotšišo
- Ke’ng seo se diragalelago Jerusalema le Baisiraele bao ba lego mo seswantšhong?
- Hesekiele e be e le mang, gomme ke dilo dife tše di šišimišago tšeo Jehofa a ilego a mmontšha tšona?
- Ka ge Baisiraele ba be ba sa hlomphe Jehofa, ke eng seo a ilego a holofetša go se dira?
- Ke’ng seo Kgoši Nebukadinetsara a ilego a se dira ka morago ga gore Baisiraele ba rabele go yena?
- Ke ka baka la’ng Jehofa a ile a dumelela gore Baisiraele ba fedišwe ka tsela ye e šiišago?
- Go tlile bjang gore naga ya Isiraele e šale e se na batho, gomme e ile ya tlogelwa e le bjalo ka nako e kaaka’ng?
Dipotšišo tša tlaleletšo
- Bala 2 Dikgoši 25:1-26.
Tsedekia e be e le mang, o ile a diragalelwa ke eng, gomme se se ile sa phethagatša bjang boporofeta bja Beibele? (2 Dikg. 25:5-7; Hesek. 12:13-15)
Ke mang yo Jehofa a ilego a mmea molato ka baka la go se botege ka moka ga Baisiraele? (2 Dikg. 25:9, 11, 12, 18, 19; 2 Dikor. 36:14, 17)
- Bala Hesekiele 8:1-18.
Bojakane bo ekišitše bjang Baisiraele ba bahlanogi bao ba bego ba rapela letšatši? (Hesek. 8:16; Jes. 5:20, 21; Joh. 3:19-21; 2 Tim. 4:3)


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
United States
Kgopela go tlo Bona Meago
Pele o dira dithulaganyo tša go tlo bona diofisi tša rena United States, hle thoma pele ka go romela kgopelo ya go bona meago. Diriša dilinki tše di lego ka mo tlase gore o kgethe lefelo le ge e le lefe leo o nyakago go le etela. Gopola gore o ka kgona feela go bona mafelo a mabedi ka letšatši letee.
Pele o etela le ge e le efe ya diofisi tša rena tša United States, o swanetše go romela dikgopelo go sa šetšwe gore o tla le batho ba ba kae.
Sehlopha sa Batho ba ka Tlase ga ba 20
Sehlopha sa Batho ba 20 Goba go Feta Moo
Diriša Inthanete go romela kgopelo ya sehlopha seo se nyakago go tlo bona meago ya rena ya Patterson, Wallkill goba Warwick.
Phumola Kgopelo ya go tlo Bona Meago
Diriša Inthanete go phumola kgopelo ya go tlo bona meago goba kgopelo ya go tlo bona meago le le sehlopha.
Patterson
100 Watchtower Dr. (2891 Route 22)
PATTERSON NY 12563
UNITED STATES
+1 845-306-1000
Go Bona Meago
Hle thoma ka go romela kgopelo ya go bona meago, pele o dira dithulaganyo tša go tla go bona meago.
Mantaga go fihla ka Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea diiri tše pedi
Mešomo yeo e dirwago
Go rulaganywa diswantšho tšeo di tšwelelago dikgatišong tša rena gotee le go rekhota dibidio le mananeo a go theetšwa. Ge le bona meago le tla botšwa ka dikolo tša Beibele tšeo di swarelwago lefelong le.
Wallkill
900 Red Mills Rd.
WALLKILL NY 12589
UNITED STATES
+1 845-744-6000
Go Bona Meago
Hle thoma ka go romela kgopelo ya go bona meago, pele o dira dithulaganyo tša go tla go bona meago.
Mantaga go fihla ka Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea diiri tše pedi
Mešomo yeo e dirwago
Ngwaga le ngwaga go phrinthwa dikgatišo tše di theilwego Beibeleng tša ka godimo ga tše dimilione tše 25. Go romelwa dikgatišo tša maleme a fetago 360 makaleng a lefase ka bophara gotee le diphuthegong tša ka godimo ga tše 15 000 tša Dihlatse tša Jehofa United States, Canada le dihlakahlakeng tša Caribbean.
Warwick
1 Kings Dr.
TUXEDO PARK NY 10987
UNITED STATES
+1 845-
Go Bona Meago
Batho ba tla dumelelwa go bona meago ya Warwick go tloga ka Mantaga wa di-3 tša April 2017. Hle thoma pele ka go romela kgopelo ya go bona meago Inthaneteng, pele o dira dithulaganyo tša go tla go bona meago.
Mantaga go fihla ka Labohlano
(Dinako tšeo le ka bonago mafelo a itšego ntle le bahlahli)
Go thoma ka 8:00 a.m. go fihla ka 4:00 p.m.
(Dinako tšeo le ka bonago mafelo le e na le bahlahli)
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Seo le tlago go se bona
Mafelo ao le ka a Bonago Ntle le Bahlahli
Beibele le Leina la Modimo. Lefelong le go na le Dibeibele tšeo di sa hwetšagalego gabonolo e bile go hlaloswa kamoo leina la Modimo le bolokilwego ka gona ka Mangwalong le ge batho ba bantši ba be ba nyaka go le tloša. Lefelong le go na le diswantšho tše dintši tšeo di bontšhago Dibeibele tšeo di sa hwetšagalego gabonolo le didirišwa tša mehleng ya Beibele.
Batho ba Bitšwago ka Leina la Jehofa. Lefelong le go na le diswantšho le dibidio tšeo di re botšago ka bohwa bja histori ya Dihlatse tša Jehofa. Le gona go na le didirišwa tša ge modiro wa boboledi o be o sa thoma, diswantšho le dipego tša batho bao ba hlalosago kamoo Jehofa a ilego a hlahla batho ba gagwe, a ba ruta le go ba rulaganya gore ba dire thato ya gagwe.
Ntlokgolo ya Dihlatse tša Jehofa—Go Bontšha Tumelo ka Mediro. Lefelong le go hlaloswa ka modiro wa dikomiti tša Sehlopha se Bušago le kamoo di thušago Dihlatse tša Jehofa gore di latele tlhahlo ya Mangwalo ya go bokana gotee, go dira batho barutiwa, go ithuta ka Jehofa le gore di bontšhane lerato.
Mafelo ao le Tlago go a Bontšhwa ke Bahlahli
Ge le sepedišwa meagong ke bahlahli, le tla bona Diofisi le Moago wa Ditlabakelo gotee le lebala la Warwick. Seo se tla tšea metsotso e 20 feela.


text:
Naganišiša ka Lerato la Kgonthe la Jehofa
“Ke tla naganišiša ka mediro ya gago ka moka.”—PSALME 77:12.
DIKOPELO: 18, 61
1, 2. (a) Ke ka baka la’ng o kgodišegile gore Jehofa o rata batho ba gagwe? (b) Batho ba bopilwe ba na le kganyogo efe?
KE KA BAKA LA’NG o kgodišegile gore Jehofa o rata batho ba gagwe? Pele o ka araba potšišo yeo, nagana ka mehlala ye: Bana babo rena le dikgaetšedi ba ile ba fetša nywaga e mmalwa ba kgothatša ka botho kgaetšedi yo a bitšwago Taylene. Ba ile ba mmotša gore a se ke a letela mo gontši go yena. Kgaetšedi yo o re: “Ge e ba Jehofa a be a sa nthate, ke be nka se hwetše keletšo ya gagwe ka mehla ka tsela ye.” Brigitte, yo a godišitšego bana ba babedi a nnoši ka morago ga gore monna wa gagwe a hwe, o re: “Go godiša bana lefaseng le la Sathane ke se sengwe sa dilo tše thata kudu, kudukudu ge o se na molekane. Eupša ke kgodišegile gore Jehofa o a nthata ka gobane o bile le nna mahlokong le mathateng, le gona ga se a ka a dumelela gore ke lebeletšane le maemo ao nka se kgonego go a kgotlelela.” (1 Bakorinthe 10:13) Sandra o swerwe ke bolwetši bjo bošoro bjo bo se nago kalafo. Ge a be a le kopanong, kgaetšedi yo a itšego o ile a mo kgothatša. Monna wa Sandra o re: “Le ge re be re sa tsebe kgaetšedi yoo, go tshwenyega ga gagwe ka rena go ile gwa re kgoma kudu. Gaešita le mantšu a sego kae goba ditiro tše lerato tša bana babo rena le dikgaetšedi, di mpontšha kamoo Jehofa a re ratago ka gona.”
2 Jehofa o bopile batho ba na le kganyogo ya go rata le go ikwa ba ratwa. Lega go le bjalo, go bonolo go nolwa moko ke bolwetši goba mathata a tša ditšhelete goba go se be le mafelelo a mabotse bodireding. Ge e ba re thoma go ikwa eka Jehofa ga a sa re rata, re swanetše go gopola gore re bohlokwa kudu go yena le gore a ka se re tlogele, o swere seatla sa rena se setona gomme o a re thuša. A ka se tsoge a re lebetše ge e ba re mmotegela.—Jesaya 41:13; 49:15.
3. Ke’ng seo se ka matlafatšago kgodišego ya rena ya gore Jehofa o re rata e le ka kgonthe?
3 Dihlatse tšeo go boletšwego ka tšona serapeng sa mathomo di be di kgodišegile gore Modimo o be a di thekga ge di be di lebeletšane le mathata. Le rena re ka kgodišega gore o a re thekga. (Psalme 118:6, 7) Sehlogong se, re tlo ahlaahla dimpho tše nne tšeo di hlatselago gore Jehofa o a re rata. Dimpho tšeo ke (1) tlholo ya gagwe, (2) Beibele, (3) thapelo le (4) topollo. Go naganišiša ka dilo tše dibotse tšeo Jehofa a di dirilego go ka re thuša go leboga kutšwanyana lerato la gagwe la kgonthe.—Bala Psalme 77:11, 12.
NAGANIŠIŠA KA TLHOLO YA JEHOFA
4. Re ithuta’ng tlholong ya Jehofa?
4 Ge re lebelela tlholo ya Jehofa, re bona kamoo a re ratago ka gona. (Baroma 1:20) Ka mohlala, Jehofa ga se a hlama lefase go no re re phele go lona. O re neile dilo ka moka tše re di hlokago gore re thabele bophelo. Ka ge re swanetše go ja, Jehofa o re neile dijo tše di fapafapanego gore re di thabele. (Mmoledi 9:7) Kgaetšedi yo a bitšwago Catherine o thabela seo a se bonago tlholong, kudukudu sehleng sa seruthwane kua Canada. O re: “Ruri go a makatša go bona kamoo dilo di bago le bophelo ka gona sehleng seo—matšoba ao a tsebago nako ya go hloga le dinonyana tšeo di boago moo di bego di tšhabetše gona marega, go akaretša le nonyana e nyenyane yeo e bitšwago hummingbird yeo e tsebago tsela ya go tla lefasetereng la ka la khitšhi moo ke e tšhelelago dijo gona. Ruri Jehofa o a re rata ka ge a re nea dilo tše dintši tšeo di re thabišago.” Tatago rena o rata tlholo ya gagwe, gomme o nyaka gore le rena re e thabele.—Ditiro 14:16, 17.
Ge re lebelela tlholo ya Jehofa, re bona kamoo a re ratago ka gona
5. Tsela yeo Jehofa a re bopilego ka yona e bontšha bjang gore o a re rata?
5 Jehofa o re bopile re na le bokgoni bja go dira mešomo yeo e nago le morero le go e thabela. (Mmoledi 2:24) O neile batho kabelo ya gore ba tlatše lefase, ba le leme e bile ba hlokomele dihlapi, dinonyana le diphedi tše dingwe. (Genesi 1:26-28) Le gona o re bopile re na le dika tše dibotse e le gore re kgone go mo ekiša!—Baefeso 5:1.
LENTŠU LA MODIMO LE BOHLOKWA KUDU
6. Ke ka baka la’ng re swanetše go leboga Lentšu la Modimo kudu?
6 Jehofa o re neile Beibele ka gobane o re rata kudu. E re botša seo re swanetšego go se tseba ka yena le kamoo a ikwago ka gona ka batho. Ka mohlala, Beibele e re botša kamoo Jehofa a bego a ikwa ka gona ka Baisiraele, bao gantši ba bego ba sa mo kwe. Psalme 78:38 e re: “O be a na le kgaugelo; o be a ba lebalela molato gomme a se ba fediše. Ka makga a mantši o ile a gomiša bogale bja gagwe, a se tsoše pefelo ya gagwe ka moka.” Go naganišiša ka temana yeo go ka go thuša go bona kamoo Jehofa a go ratago ka gona le kamoo a nago le taba le wena. Re ka kgodišega gore Jehofa o tloga a re rata.—Bala 1 Petro 5:6, 7.
Beibele e re botša seo re swanetšego go se tseba ka Modimo le kamoo a ikwago ka gona ka batho
7. Ke ka baka la’ng re swanetše go lebelela Beibele e le ya bohlokwa kudu?
7 Re swanetše go lebelela Beibele e le ya bohlokwa kudu. Ka baka la’ng? Ka gobane Jehofa o boledišana le rena ka yona. Ge motswadi le ngwana ba boledišana ka bolokologi, ba matlafatša lerato la bona le go botana kudu. Jehofa ke Tatago rena yo lerato. Gaešita le ge re sa ka ra mmona goba ra kwa lentšu la gagwe, go bjalo ka ge eka o boledišana le rena ka go lebanya a diriša Beibele. Re swanetše go mo kwa ka mehla! (Jesaya 30:20, 21) Ge re bala Beibele, re kgona go tseba Jehofa le go mmota, yena yo a re hlahlago le go re šireletša.—Bala Psalme 19:7-11; Diema 1:33.
8, 9. Jehofa o nyaka gore re tsebe’ng? Nea mohlala wa ka Beibeleng.
8 Jehofa o nyaka gore re tsebe gore o a re rata le gore ga a šetše mafokodi a rena. O lebelela dilo tše dibotse tšeo re di dirago. (2 Dikoronika 16:9) Anke re ahlaahleng kamoo Jehofa a ilego a bona dilo tše dibotse go Kgoši Jehoshafate wa Juda. Jehoshafate o ile a dira phetho ya bošilo ka go tlatša Kgoši Ahaba wa Isiraele go yo lwa le Basiria kua Ramothe-gileada. Gaešita le ge baporofeta ba maaka ba 400 ba be ba boditše Ahaba yo kgopo gore o tlo fenya ntweng yeo, moporofeta wa kgonthe wa Jehofa e lego Mikaya o ile a botša Jehoshafate le Ahaba gore ge ba ka ya ntweng, ba tlo fenywa. Go ile gwa direga sona seo Mikaya a se boletšego. Ahaba o ile a hwela ntweng, gomme Jehoshafate a phologa ka lešoba la nalete. Ka morago ga ntwa yeo, Jehofa o ile a diriša Jehu go kgalema Jehoshafate bakeng sa phošo ya gagwe. Eupša Jehu o ile a mmotša le gore: “Go na le dilo tše dibotse tšeo di hweditšwego go wena.”—2 Dikoronika 18:4, 5, 18-22, 33, 34; 19:1-3.
9 Nywaga e itšego pele ga moo, Jehoshafate o be a boditše dikgošana, Balefi le baperisita gore ba ye metseng ka moka ya Juda gomme ba rute batho Molao wa Jehofa. Ba ile ba atlega kudu moo le batho ba ditšhaba tše dingwe ba ilego ba tseba Jehofa. (2 Dikoronika 17:3-10) Ka gona, gaešita le ge ka morago Jehoshafate a ile a dira phetho ya bošilo, Jehofa ga se a ka a lebala dilo tše dibotse tšeo a bego a kile a di dira. Mohlala woo o re kgothatša kudu ka gobane re fela re dira diphošo. Lega go le bjalo, ge e ba re dira seo re ka se kgonago go hlankela Jehofa, o tla tšwela pele a re rata e bile a ka se lebale dilo tše dibotse tšeo re di dirilego.
TŠEELA GODIMO TOKELO YA THAPELO
10, 11. (a) Ke ka baka la’ng thapelo e le mpho e kgethegilego e tšwago go Jehofa? (b) Modimo a ka araba bjang dithapelo tša rena? (Bona seswantšho seo se lego mathomong a sehlogo.)
10 Tate yo lerato o ipha nako ya go theetša bana ba gagwe ge ba nyaka go bolela le yena. O nyaka go tseba kamoo ba ikwago ka gona ka gobane o tloga a ba rata. Tatago rena yo lerato e lego Jehofa le yena o dira bjalo. O a re theetša ge re mo rapela. Go boledišana le Tatago rena ke tokelo e kgolokgolo!
Jehofa o kwa dithapelo tša rena tše di tšwago pelong e bile o a re kwešiša gaešita le ge go se na motho yo a re kwešišago
11 Re ka rapela Jehofa ka nako le ge e le efe. Ke Mogwera wa rena gomme o dula a ikemišeditše go theetša dithapelo tša rena. Taylene, yo go boletšwego ka yena pejana o re: “O ka mmotša selo le ge e le sefe le dilo tšohle.” Ge re botša Jehofa seo se lego ka dipelong tša rena, a ka re araba ka lengwalo la Beibele, sehlogo se itšego ka dikgatišong tša rena goba ka kgothatšo ya ngwanabo rena goba kgaetšedi. Jehofa o kwa dithapelo tša rena tše di tšwago pelong, e bile o a re kwešiša gaešita le ge go se na motho yo a re kwešišago. Taba ya gore o araba dithapelo tša rena e bontšha gore o re rata e le ka kgonthe.
12. Ke ka baka la’ng re swanetše go ithuta ka dithapelo tše di lego ka Beibeleng? Nea mohlala.
12 Re ka ithuta dithuto tša bohlokwa dithapelong tšeo di lego ka Beibeleng. Ka dinako tše dingwe, go a thuša go ithuta tše dingwe tša dithapelo tše borapeding bja lapa. Dithapelo tša rena di tla kaonefala ge re naganišiša ka dithapelo tše di tšwago pelong tša bahlanka ba Modimo ba nakong e fetilego. Ka mohlala, ithuteng ka thapelo ya Jona ya boikokobetšo ge a be a le ka mpeng ya hlapi e kgolo. (Jona 1:17–2:10) Ahlaahlang thapelo e tšwago pelong ya Solomone ge a be a rapela Jehofa nakong ya go neelwa ga tempele. (1 Dikgoši 8:22-53) Le gona naganišišang ka thapelo ya Jesu ya mohlala. (Mateo 6:9-13) Sa bohlokwa kudu, ka mehla “tsebišang Modimo dikgopelo tša lena.” Ge re ka dira bjalo, ‘khutšo ya Modimo yeo e fetago kwešišo yohle ya batho e tla diša dipelo tša rena le matla a rena a monagano.’ Go leboga ga rena lerato la Jehofa la kgonthe go tla tšwela pele go gola.—Bafilipi 4:6, 7.
BONTŠHA GORE O LEBOGA TOPOLLO
13. Topollo e re nea sebaka sefe?
13 Jehofa o re neile mpho ya topollo e le gore “re hwetše bophelo.” (1 Johane 4:9) Ge moapostola Paulo a be a bolela ka pontšho ye e kgahlišago ya lerato la Modimo, o ngwadile gore: “Kriste . . . o ile a hwela batho ba ba sa boifego Modimo ka nako e beilwego. Gobane go thata gore motho le ge e le ofe a hwele moloki; ge e le motho yo botho yena, mohlomongwe yo mongwe a ka beta pelo a mo hwela. Eupša Modimo o bonagatša lerato la gagwe go rena ka gore, ge re be re sa le badiradibe Kriste o ile a re hwela.” (Baroma 5:6-8) Topollo ke mohlala o mogolo kudu wa gore Modimo o a re rata, e bile e nea batho sebaka sa go ba le tswalano ya kgauswi le yena.
14, 15. Topollo e hola bjang (a) Bakriste ba tloditšwego? (b) bao ba nago le kholofelo ya go phela mo lefaseng?
14 Go na le Bakriste ba sego kae bao ba thabelago lerato la Jehofa la kgonthe ka tsela e kgethegilego. (Johane 1:12, 13; 3:5-7) Modimo o ba tloditše ka moya o mokgethwa, gomme ka baka la seo ga bjale ke bana ba gagwe. (Baroma 8:15, 16) Ka ge ba bangwe ba bona ba sa le mo lefaseng, ke ka baka la’ng Paulo a ile a re ba dutše “gotee legodimong boteeng le Kriste Jesu”? (Baefeso 2:6) Ke ka gobane Jehofa o ba neile kholofelo ya go phela ka mo go sa felego legodimong.—Baefeso 1:13, 14; Bakolose 1:5.
Topollo e bontšha gore Jehofa o rata batho ka moka
15 Bohle bao e sego batlotšwa e ka ba bagwera ba Modimo ge e ba ba bontšha tumelo sehlabelong sa topollo. Le bona ba na le kholofelo ya go amogelwa e le bana ba Modimo le go tlo phela ka mo go sa felego lefaseng la paradeise. Topollo e bontšha gore Jehofa o rata batho ka moka. (Johane 3:16) Go kgahliša kudu go tseba gore ge e ba re hlankela Modimo ka potego, o tla re nea bophelo bjo bokaonekaone lefaseng le lefsa! Ka gona anke re bontšheng gore re leboga topollo, e lego bohlatse bjo bogologolo bja gore Modimo o re rata e le ka kgonthe.
BONTŠHA GORE O RATA JEHOFA
16. Re tla dira’ng ka morago ga gore re naganišiše ka lerato la Modimo?
16 Ga go kgonege gore re bale ditsela ka moka tšeo Jehofa a bontšhago ka tšona gore o a re rata. Kgoši Dafida o opetše ka gore: “Ruri dikgopolo tša gago ke tše bohlokwa kudu go nna! Wena Modimo, ruri e tloga e le tše dintši kudu ka palo! Ge ke be nka re ke leka go di bala, di feta le lešabašaba.” (Psalme 139:17, 18) Go naganišiša ka ditsela tše dintši tšeo Jehofa a re ratago ka tšona go tla re tutueletša gore le rena re mo rate le go mo hlankela ka pelo ka moka.
17, 18. Tše dingwe tša ditsela tšeo re ka bontšhago gore re rata Modimo ke dife?
17 Go na le ditsela tše dintši tša go bontšha Jehofa gore re a mo rata. Ka mohlala, re ka bontšha gore re rata Jehofa ka go botša ba bangwe ditaba tše dibotse tša Mmušo wa gagwe ka mafolofolo. (Mateo 24:14; 28:19, 20) Le gona re ka bontšha gore re rata Modimo ka go kgotlelela ka potego diteko tšeo di re lekago tumelo. (Bala Psalme 84:11; Jakobo 1:2-5.) Gaešita le ge diteko tšeo e le tše dikgolo, re ka kgodišega gore Jehofa o bona tlaišego ya rena le gore o tla re thuša ka gobane re ba bohlokwa go yena.—Psalme 56:8.
18 Tsela yeo re ratago Jehofa ka yona e re tutueletša go naganišiša ka dilo ka moka tše di kgahlišago tšeo a di bopilego. Re bontšha Jehofa gore re a mo rata le gore re rata Lentšu la gagwe ka go ithuta Beibele ka mo go tseneletšego. Re rapela Jehofa ka mehla ka gobane re a mo rata e bile re nyaka go matlafatša tswalano ya rena le yena. Le gona ge re naganišiša ka mpho yeo a re neilego yona ya topollo, tsela yeo re mo ratago ka yona e gola le go feta. (1 Johane 2:1, 2) Tše e fo ba e le tše dingwe tša ditsela tše dintši tšeo re bontšhago Jehofa gore re leboga lerato la gagwe la kgonthe.


text:
KGAOLO 13
Ithute Tseleng Yeo Jesu a Ilego a Lebeletšana le Meleko
MATEO 4:1-11 MAREKA 1:12, 13 LUKA 4:1-13
SATHANE O LEKA JESU
Gateetee ka morago ga ge Jesu a kolobeditšwe ke Johane, moya wa Modimo o iša Jesu lešokeng la Judea. O na le dilo tše dintši tšeo a swanetšego go nagana ka tšona. Ge Jesu a kolobetšwa “magodimo a [ile a] bulega.” (Mateo 3:16) Ka gona o kgona go gopola dilo tšeo a ithutilego tšona le tšeo a di dirilego ge a sa le legodimong. Ruri go na le mo gontši mo a ka naganišišago ka gona!
Jesu o fetša matšatši a 40 le mašego a 40 a le lešokeng. Nakong yeo, ga a je selo. Ke moka ge Jesu a swerwe ke tlala kudu, Sathane Diabolo o a batamela gore a mo leke. O re: “Ge e ba o le morwa wa Modimo, gona botša maswika a gore e be dinkgwa.” (Mateo 4:3) Ka ge Jesu a tseba gore go fošagetše go diriša matla a mohlolo go kgotsofatša dikganyogo tša gagwe, o gana go lekega.
Diabolo ga a hwe matwa. O leka tsela e nngwe. O leka Jesu gore a itahlele fase a etšwa lebotong la tempele. Fela Jesu ga a lekege gore a dire pontšho e bjalo e makatšago. Jesu o bontšha ka go tsopola Mangwalong gore ke phošo go leka Modimo ka tsela e bjalo.
Molekong wa boraro, Diabolo ka tsela e itšego o bontšha Jesu “mebušo ka moka ya lefase le letago la yona” ke moka a re: “Dilo tše ka moka ke tla go nea tšona ge o ka wela fase wa nthapela gatee.” Jesu o gana gape a tiišitše, a re: “Tloga, Sathane!” (Mateo 4:8-10) O gana go ineela molekong wa go dira se se fošagetšego, ka ge a tseba gore tirelo e kgethwa e swanetše go direlwa Jehofa feela. Ee, o kgetha go dula a botegela Modimo.
Re ka ithuta se sengwe melekong ye le tseleng yeo Jesu a arabetšego go yona. Meleko ye e be e le ya kgonthe, e lego seo se bontšhago gore Diabolo ga e fo ba seka sa bobe bjalo ka ge batho ba bangwe ba bolela. Ke motho wa kgonthe yo a sa bonagalego. Pego ye e re bontšha gape gore ge e le gabotse mebušo ka moka ya lefase ke thoto ya Diabolo; ke yena a e laolago. Ke ka tsela efe e nngwe go nea ga gagwe Kriste mebušo ye e ka bago e bile moleko wa kgonthe?
Go oketša moo, Diabolo o boletše gore o be a ikemišeditše go putsa Jesu ge a ka mo rapela gatee feela, moo a bego a ka ba a nea Jesu mebušo ka moka ya lefase. Diabolo a ka leka go re leka ka tsela e swanago, mohlomongwe ka go re goketša ka dibaka tša go ka hwetša mahumo a lefase, matla goba maemo. Ruri re dira ka bohlale ge re latela mohlala wa Jesu ka go dula re botegela Modimo go sa šetšwe gore re welwa ke moleko ofe! Eupša gopola gore Diabolo o ile a tlogela Jesu “go fihla ka nako e nngwe e loketšego.” (Luka 4:13) Go ka direga se se swanago le ka rena, ka gona re swanetše go dula re le šedi.
Ithute ka mo go oketšegilego
Kamoo o ka Ganetšago Teko
Go kgona go ganetša teko go bontšha gore o monna le mosadi ba kgonthe. Ditšhišinyo tše tshela tšeo di ka go thušago go matlafatša boikemišetšo bja gago le go phema kgateletšego yeo e bakwago ke go ineela.


text:
JULY 10, 2015
UKRAINE
Dihlatse di Hlaselwa ka Baka la Ditumelo tša Tšona Bohlabela bja Ukraine
Ka ge di be di hlohleletšwa ke lehloyo la bodumedi, dihlopha tša batho tšeo di bego di itlhamile nageng ya Bohlabela bja Ukraine, di ile tša utswa le go goboša Dihlatse tša Jehofa tše 26 ga e sa le go tloga ka August 2014. Dihlatse tše dintši di dula lefelong leo gomme di tsebja kudu ka modiro wa tšona wa go bolela ka Beibele le go se tšee lehlakore dipolotiking. Tše dingwe tša ditho tša dihlopha tšeo di itlhamilego di ile tša diriša gampe tlhakatlhakano yeo e lego gona Ukraine go hlasela Dihlatse. *
Ditiro tša Bošoro
Ka di 21 tša May, 2015, maphodisa a toropo ya Stakhanov a ile a golega banna ba babedi ba Dihlatse ba ka godimo ga mengwaga e 60 ka baka la modiro wa bona wa bodumedi. Ba ile ba latofatšwa ka gore ba šitiša khutšo ya batho le go golegwa matšatši a 15. Ge ba dutše ba le kgolegong, ba ile ba latofatšwa ka gore ba radia mmušo gomme ba ile ba botšološišwa leboelela ka mokgatlo wa Dihlatse tša Jehofa. Ditho tša phuthego di ile tša lopa motšhotšhisi wa lefelong leo gore ba lokollwe eupša o ile a gana kgopelo ya tšona. Mathomong ba leloko le Dihlatsegotee ba be ba sa dumelelwa go bona banna ba ba babedi eupša ka morago ba ile ba dumelelwa go ba nea dijo, diaparo le dihlare gararo ka beke. Monna yo mongwe o ile a lokollwa ka di 2 tša June, 2015, gomme yo mongwe letšatšing le le latelago, ka taelo ya gore ba huduge lefelong leo.
Ka di 17 tša May, 2015, banna bao ba itlhamilego ba toropong ya Novoazovsk ba ile ba swara Dihlatse tša Jehofa tše nne, ba di thiba mahlo, ke moka ba di iša lefelong la mašole ba di šupile ka dithunya. Ka diiri tše pedi, ba ile ba betha Dihlatse tšeo o šoro le go di tšhošetša ka gore ba tla di bolaya. Ba ile ba laela gore yo monyenyane go Dihlatse tše a tsenele bošole le gore Dihlatse tše dingwe di bolele gore bodumedi bja Orthodox ke bjona feela bja therešo. Dihlatse tšeo di ile tša lokollwa ka morago ga gore di fetše bošego ka moka di golegilwe ka nakwana.
Ka di 22 tša January, 2015, banna ba bararo bao ba itlhamilego ba ile ba utswa Hlatse e nngwe mošomong wa yona toropong ya Donetsk. Lapa la gagwe le be le sa tsebe gore o išitšwe kae goba go diregile eng ka yena. Ge a dutše a swerwe, o ile a hlalosa leboelela gore ga a tšee lehlakore dipolotiking ke moka a lokollwa ka morago ga matšatši a senyane.
Ka di 9 tša August, 2014, lešole leo le bego le itlhamile le ile la utswa Dihlatse tše pedi toropong ya Stakhanov, motseng wa Luhansk. Ka ge di be di swerwe ka matšatši a tshela, di ile tša bethwa leboelela le go tšhošetšwa ka gore di tla ripša ditho le go bolawa. Di be di sa newe dijo tše di lekanego, meetse, diaparo le tlhokomelo ya tša kalafo. Bao ba bego ba di swere ba ile ba leka go di gapeletša gore di tlogele tumelo ya tšona, di dumele dithuto tša Orthodox le go khunamela diswantšho, ditiro tše di bontšha gore Dihlatse di hlaselwa ka baka la tumelo ya tšona. Go sa šetšwe go swarwa gampe ka tsela ye, Dihlatse ga se tša ka tša ineela.
Dihlatse tša Jehofa di phela ka go dumelelana le ditumelo tša tšona e bile di gana go lwa, go ipelaetša goba go thekga mašole ka ditšhelete nageng ya Ukraine. Dihlopha tšeo di itlhamilego di ile tša hlasela Dihlatse ka baka la go se tšee lehlakore dipolotiking le go gana ditumelo tša Orthodox. Ditlhaselo tše bjalo ke tša go leka go di gapeletša gore di tlogele tumelo ya tšona.
Go Kgotlelela go sa Šetšwe Tlaišo
Ka ge naga ye e sa dutše e le ntweng, ga bjale Dihlatse ga di kgone go hwetša thušo go ba molao. Di begile ditlhaselo tšeo mebušong ya dinaga tše dingwe, go akaretša le go Setho se se Kgethegilego sa UN seo se Swaraganago le go Tlaišwa le go Swarwa Gampe ga Batho.
Go sa šetšwe maemo a thata ao Dihlatse tša Jehofa di lebeletšanego le ona Bohlabela bja Ukraine, di ikemišeditše go se tšee lehlakore dipolotiking le go tšwela pele di swara dipokano tša tšona ka šedi. Di holofela gore bao ba eteletšego pele ba tla hlompha tokelo ya tokologo ya bodumedi.
^ par. 2 Banna bao ba itlhamilego ba ile ba hlasela Yuriy, yo a swantšhitšwego mathomong a sehlogo se ka gobane e le Hlatse ya Jehofa. Ka letšatši le lengwe ba ile ba mo emiša seterateng ge a be a etšwa medirong ya bodumedi gomme matšatšing a mangwe ba ile ba mo hlasela a le legaeng la gagwe. Ba ba be ba mmotša gore o swanetše go tlogela bodumedi bja gagwe le go kgaotša mediro yeo e dirwago ke Dihlatse tša Jehofa.
Ithute ka mo go oketšegilego
Ke ka Baka La’ng Dihlatse tša Jehofa di sa ye Ntweng?
Dihlatse tša Jehofa di tsebja lefaseng ka bophara gore di gana go ya ntweng. Ithute lebaka leo re dirago se ka lona.


text:
Mmušo wa Modimo ke Eng?
Na o ka re . . .
ke selo seo se lego ka pelong ya gago?
e fo ba polelwana?
ke pušo yeo e lego legodimong?
SEO BEIBELE E SE BOLELAGO
“Modimo wa legodimo o tla hloma mmušo wo o ka se kego wa fedišwa.”—Daniele 2:44, Phetolelo ya Lefase le Lefsa.
“Re neilwe morwa; pušo e tla ba legetleng la gagwe.”—Jesaya 9:6.
KAMOO SEO SE KA GO HOLAGO KA GONA
Pušo ya go loka yeo e ka holago wena ka bowena.—Jesaya 48:17, 18.
Lefaseng le lefsa le le tlago, o tla phela bophelo bjo bo phethagetšego mmeleng le go thaba.—Kutollo 21:3, 4.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mabedi feela:
Jesu o bontšhitše seo Mmušo wa Modimo o tlago go se fihlelela. Jesu o rutile balatedi ba gagwe go rapelela Mmušo wa Modimo gore o tle le gore thato ya Modimo e dirwe mo lefaseng. (Mateo 6:9, 10) Jesu o bontšhitše kamoo thapelo yeo e tlago go arabja ka gona.
Ge Jesu a be a le mo lefaseng, o ile a fepa bao ba bego ba swerwe ke tlala, a fodiša balwetši le go tsoša bahu! (Mateo 15:29-38; Johane 11:38-44) Ka ge Jesu e le Mmuši wa nakong e tlago Mmušong wa Modimo, o neile ponagatšo e botse kudu ya seo Mmušo woo o tlago go se direla balata ba wona.—Kutollo 11:15.
Maemo a lefase a kgonthišetša gore Mmušo wa Modimo o tla tla kgauswinyane. Jesu o boletše e sa le pele gore pejana ga ge Mmušo wo o ka tliša khutšo mo lefaseng, lefase la rena le tla ba le tletše ka dintwa, ditlala le ditšhišinyego tša lefase.—Mateo 24:3, 7.
Dilo tšeo re di bona gabotse lehono. Ka gona re ka kgodišega gore kgauswinyane Mmušo wa Modimo o tla fediša mathata ao ka moka.
SEO O KA NAGANIŠIŠAGO KA SONA
Bophelo bo tla ba bjang ka tlase ga pušo ya Mmušo wa Modimo?
Beibele e araba potšišo yeo go PSALME 37:29 le JESAYA 65:21-23.
Ithute ka mo go oketšegilego
Khutšo Lefaseng—E tla ba Gona Bjang?
Ithute kamoo Modimo a holofetšago go tliša khutšo lefaseng ka Mmušo wa gagwe.
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.


text:
MOROKAMI APRIL 2014
Na o Swanetše go Rapela?
Na ruri re swanetše go rapela ge e ba Modimo a šetše a tseba seo re se nyakago? Beibele e araba potšišo ye.
Ke ka Baka la Eng Batho ba Rapela?
Batho ba bantši bao ba sa dumelego go Modimo le bona ba a rapela. Ka baka la’ng?
Na o Swanetše go Rapela?
Modimo o araba dithapelo ntle le go dira mehlolo.
Di be di Diriša Beibele go Araba Potšišo e Nngwe le e Nngwe!
Isolina Lamela e be e le moitlami wa mosadi wa Mokatholika, yo ka morago a ilego a ba motho yo a fišegelago Bokomanisi, eupša a nyamišwa ke dilo tšeo ka bobedi tšeo a bego a di phegelela. Ka morago o ile a kopana le Dihlatse tša Jehofa, tšeo di ilego tša mo thuša go tšwa Beibeleng gore a hwetše morero wa kgonthe bophelong.
O ka Ganetša Teko!
O ka thušwa ke megato e meraro gore o be le boikemišetšo.
Na o be o Tseba?
Ke dibaka dife tšeo lekgoba la motšhabi le bego le na le tšona kua Roma ya bogologolo? Ke ka baka la’ng taye e phepolo ya Tiro e be e bitša kudu go feta tše dingwe ka moka lefaseng?
Thomas Emlyn
—Na e be e le Morogaki Goba Moemedi wa Therešo?
Go nyakišiša ga gagwe ka Beibele go mo lwešitše le Kereke ya Ireland gotee le Kgoro ya Tsheko ya Queen.
Dipotšišo tša Beibele di a Arabja
Jesu o tšea kgato gore a tliše khutšo lefaseng.
Dihlogo tše Dingwe tša Inthaneteng
Morero wa Bophelo ke Ofe?
Na o kile wa ipotšiša gore: ‘Morero wa bophelo ke ofe?’ Ithute kamoo Beibele e arabago potšišo yeo.


text:
KGAOLO YA SENYANE
O Dirile ka Bohlale
1-3. (a) Go tlile bjang gore kotsi e wele lapa la Abigaile? (b) Re tlo ithuta’ng ka mosadi yo yo a kgahlišago?
ABIGAILE o ile a bona lesogana le lengwe le tlaletšwe. Le be le tšhogile
2 Tše ka moka di thomilwe ke Nabala. O be a dirile dilo ka sehlogo le ka lenyatšo, bjalo ka ge a be a tlwaetše. Lega go le bjalo, mo nakong ye o be a rumotše motho o šele
Mosadi o tee o be a ka dira’ng madira a makaakaa?
3 Sa pele, a re ithuteng go se nene ka mosadi yo yo a kgahlišago. Abigaile e be e le mang? Bothata bjo bo be bo thomile bjang? Le gona ke’ng seo re ka ithutago sona mohlaleng wa gagwe wa tumelo?
“O be a na le Temogo e Bile a Bopegile Gabotse”
4. Nabala e be e le monna wa mohuta mang?
4 Abigaile le Nabala ba be ba sa swanelane. Nabala o be a kgethile mosadisadi, mola Abigaile yena a ikhweditše a nyalane le motho yo a sa mo swanelego le gatee. Ke therešo gore monna yo o be a na le tšhelete. Ka baka leo o ile a ipona e le motho yo bohlokwa kudu, eupša batho ba bangwe ba be ba mo lebelela bjang? Ga se batho ba bantši ka Beibeleng bao go bolelwago ka bona ka tsela e sa kgahlišego go swana le yena. Leina la gagwe le bolela gore “Lešilo” goba “Setlaela.” Na batswadi ba gagwe ba ile ba mo reela leina leo ge a be a belegwa, goba na ke leina leo a ilego a le hwetša ka morago ka baka la boitshwaro bja gagwe? Go sa šetšwe gore o le hweditše neng, o ile a phelela leina leo. Nabala o be a le “bogale e bile a na le mekgwa e mebe.” E be e le mphenyašilo e bile e le letagwa gomme o be a tšhabja ke batho ba bantši e bile a sa ratwe.
5, 6. (a) O nagana gore Abigaile o be a na le dika dife tše di kgahlišago kudu? (b) Go tlile bjang gore Abigaile a nyalane le monna yo bjalo yo e sego wa selo?
5 Abigaile o be a tloga a sa swane le Nabala. Leina la gagwe le bolela gore “Tate o Ithabišitše.” Botate ba bantši ba ikgantšha ka go ba le morwedi yo mobotse, eupša tate yo bohlale o thaba kudu ge a kgona go lemoga gore ngwana wa gagwe o na le dika tše dibotse. Gantši motho yo a šegofaditšwego ka go ba yo mobotse o palelwa ke go bona bohlokwa bja go hlagolela dika tše bjalo ka temogo, bohlale, sebete goba tumelo. Go be go se bjalo ka Abigaile. Beibele e mo reta ka baka la bohlale bja gagwe le ka botse bja gagwe.
6 Ba bangwe lehono ba ka ipotšiša gore ke ka baka la eng mosadi yo bjalo yo bohlale a ile a nyalana le monna yo bjalo yo e sego wa selo. Gopola gore manyalo a mantši a mehleng ya Beibele e be e le a rulagantšwego ke batswadi. Ge e ba lenyalo leo le sa rulaganywa ke batswadi, go hwetša tumelelo ya bona go be go le bohlokwa kudu. Na batswadi ba Abigaile ba ile ba thabela lenyalo le, gaešita le go le rulaganya, ka gobane ba be ba kgahlwa ke mahumo a Nabala le botumo bja gagwe? Na ba ile ba dira bjalo ka baka la bodiidi? Go sa šetšwe gore boemo e be e le bofe, tšhelete ya Nabala ga se ya ka ya mo dira monna yo mokaone.
7. (a) Ke’ng seo batswadi lehono ba swanetšego go se phema ge e ba ba nyaka go ruta bana ba bona go ba le pono e nepagetšego ka lenyalo? (b) Ke’ng seo Abigaile a bego a ikemišeditše go se dira?
7 Batswadi ba bohlale ba ruta bana ba bona pono e nepagetšego ka lenyalo. Ga ba kgothaletše bana ba bona go nyala ka baka la tšhelete goba go ba gapeletša go thoma go beana mabaka e sa le ba banyenyane go ka rwala boikarabelo bja batho ba bagolo. (1 Bakor. 7:36) Lega go le bjalo, go be go se sa thuša gore Abigaile a nagane ka dilo tše bjalo. Go sa šetšwe gore lebaka e be e le lefe, o be a nyalane le Nabala, gomme o be a ikemišeditše go katana le maemo a a thata.
“O Ile a ba Fotlela”
8. Nabala o ile a roga mang, gona ke ka baka la’ng o ka re se e be e le bošilo?
8 Nabala o be a sa tšwa go dira gore maemo a Abigaile e be a thata le go feta. Monna yo a bego a mo rogile e be e se motho feela, eupša e be e le Dafida. Yo e be e le mohlanka yo a botegago wa Jehofa yoo moporofeta Samuele a ilego a mo tlotša ka makhura, e le ge a bontšha gore Dafida o be a kgethilwe ke Modimo gore a hlatlame Saulo bogošing. (1 Sam. 16:1, 2, 11-13) Ka ge a be a tšhaba Kgoši Saulo yo a nago le lehufa le yo a bego a nyaka go mmolaya, Dafida o be a dula lešokeng le bahlabani ba gagwe ba 600 ba botegago.
9, 10. (a) Dafida le banna ba gagwe ba ile ba lebeletšana le boemo bofe bjo thata? (b) Ke ka baka la’ng Nabala a be a swanetše go thabela seo Dafida le banna ba gagwe ba bego ba se dira? (Bona le mongwalo wa tlase wa serapa 10.)
9 Nabala o be a dula Maoni eupša a šoma e bile go bonagala e be e le mong wa lefelo le itšego nageng ya kgauswi ya Karamele. * Metse yeo e be e na le meboto e tletšego bjang yeo go bego go ka dišetšwa dinku go yona, gomme Nabala o be a na le tše 3 000. Lega go le bjalo, naga e dikologilego e be e fo ba lešoka. Go ya ka borwa go be go na le lešoka le legolo la Parane. Go ya ka bohlabela, tsela e yago Lewatleng la Letswai e be e phatša molala o tletšego maope le mawa. Dafida le banna ba gagwe ba be ba phela ka thata mafelong a, mohlomongwe ba nyaka dijo ka go tsoma e bile ba kgotlelela mathata a mantši. Ba be ba kopana gantši le masogana a badiši ao a bego a thwetšwe ke Nabala wa mohumi.
10 Madira a ao a bego a šoma ka thata a ile a swara badiši bao bjang? Go be go le bonolo gore a fele a ikhola ka dinku, eupša ga se a ka a dira seo. Go e na le moo, a ile a šireletša mehlape ya Nabala le bahlanka ba gagwe. (Bala 1 Samuele 25:15, 16.) Dinku gotee le badiši ba be ba lebeletšana le dikotsi tše dintši. Dibata di be di atile mehleng yeo, le gona ba be ba le kgauswi le mollwane wa ka borwa wa Isiraele moo mahodu a bego a dula a hlasela. *
11, 12. (a) Dafida o ile a bontšha bjang gore o kgethile mantšu ka kelohloko gotee le go bontšha tlhompho ge a be a romela Nabala molaetša? (b) Ke’ng se se fošagetšego ka tsela yeo Nabala a ilego a arabela molaetšeng wa Dafida?
11 Go swanetše go ba go be go le thata go fepa banna bao ka moka moo lešokeng. Ka gona, letšatšing le lengwe Dafida o ile a romela batseta ba lesome go Nabala go yo kgopela thušo. Dafida o kgethile nako ka bohlale. E be e le nako ya monyanya wa go kota dinku, e lego nakong yeo batho ba bego ba tlwaetše go fana kudu le go dira menyanya. E bile Dafida o ile a kgetha mantšu a gagwe ka kelohloko, a diriša mantšu a botho le direto. O ile a ba a ipitša ka gore “Dafida morwa wa gago,” mohlomongwe e le go bontšha go hlompha Nabala ka ge a be a mo feta ka bogolo. Nabala o ile a arabela bjang?
12 O ile a ferekana! Lesogana leo go boletšwego ka lona mathomong le ile la hlalosetša Abigaile gore “o ile a ba fotlela.” Nabala yo a timanago o ile a hlaboša lentšu a ngongorega ka senkgwa sa gagwe se bohlokwa, meetse le nama e hlabilwego. O ile a kwera Dafida ka gore ke motho yo a sego bohlokwa a ba a mmapetša le mohlanka yo a hlanogelago mong wa gagwe. Pono ya Nabala e ka ba e be e swana le ya Saulo yo a bego a hloile Dafida. Banna ba ka bobedi ba be ba se na pono ya Jehofa. Modimo o be a rata Dafida gomme a mo lebelela e le kgoši ya nakong e tlago ya Isiraele, e sego mohlanka wa lerabele.
13. (a) Mathomong Dafida o ile a arabela bjang thogakong ya Nabala? (b) Molao wa motheo wo o lego go Jakobo 1:20 o re ruta’ng ka tsela yeo Dafida a ilego a arabela ka yona?
13 Ge batseta ba Dafida ba mmegela seo se diragetšego, o ile a tuka bogale. O ile ba laela gore: “Yo mongwe le yo mongwe wa lena a tlemelele tšhoša ya gagwe!” A itlhamile, Dafida o ile a eta pele banna ba gagwe ba 400 go yo hlasela. O ile a ikana gore o tla bolaya banna ka moka ka lapeng la Nabala. (1 Sam. 25:12, 13, 21, 22) E be e le mo go kwagalago gore Dafida a galefe, eupša tsela ya gagwe ya go bontšha kgalefo e be e fošagetše. Beibele e re: “Kgalefo ya motho ga e tšweletše toko ya Modimo.” (Jak. 1:20) Lega go le bjalo, Abigaile o be a ka phološa ba lapa la gagwe bjang?
“A go Retwe Tlhaologanyo ya Gago”
14. (a) Ke ka tsela efe Abigaile a ilego a gata mogato wa pele wa go lokiša phošo yeo e dirilwego ke Nabala? (b) Re ka ithuta’ng go phapano e lego gona magareng ga Nabala le Abigaile? (Bona le mongwalo wa tlase.)
14 Re šetše re bone Abigaile a gata mogato wa pele wa go lokiša phošo ya monna wa gagwe. Ka go se swane le monna wa gagwe Nabala, o be a ikemišeditše go theetša. Mohlanka yo wa lesogana o boletše ka Nabala gore: “O bogale kudu e bile ga re kgone go bolela le yena.” * (1 Sam. 25:17) Ka manyami, go ipona ga Nabala a le bohlokwa go ile gwa dira gore a se ikemišetše go theetša. Makoko a bjalo a tlwaelegile le lehono. Eupša lesogana le le be le tseba gore Abigaile e be e le yo a fapanego, e lego seo ka ntle le pelaelo se dirilego gore a ye go mmotša bothata bjo.
Ka go se swane le Nabala, Abigaile o ile a bontšha gore o ikemišeditše go theetša
15, 16. (a) Abigaile o ile a bontšha bjang gore o be a swana le mosadi wa mekgwa e mebotse yo a hlaloswago ka pukung ya Diema? (b) Ke ka baka la’ng seo Abigaile a se dirilego e be e se go se hlomphe bohlogo bja monna wa gagwe?
15 Abigaile o ile a nagana le go gata mogato ka pela. Re bala gore: “Abigaile a akgofa.” Ka makga a mane pegong ye re hwetša go dirišwa lediri le le swanago le le rego, “a akgofa,” ge go bolelwa ka mosadi yo. O ile a lokišetša Dafida le banna ba gagwe mpho e kgolo kudu. E be e akaretša senkgwa, beine, dinku, mabele a bešitšwego, dinkgwa tša makwapi a morara le dinkgwa tša makwapi a mago. Go molaleng gore Abigaile o be a tseba seo a nago le sona e bile a laola ka mo go feletšego mediro ya ka lapeng la gagwe, go fo swana le mosadi wa mekgwa e mebotse yo go ilego gwa bolelwa ka yena ka morago ka pukung ya Diema. (Die. 31:10-31) O ile a dira gore bahlanka ba gagwe ba mo ete pele ba swere dimpho tšeo gomme yena a ba šala morago. Re bala gore: “Eupša a se botše Nabala monna wa gagwe taba ye.”
16 Na se se ra gore Abigaile o be a sa hlomphe bohlogo bjo bo swanetšego bja monna wa gagwe? Aowa; o se lebale gore Nabala o be a swere mohlanka yo a tloditšwego wa Jehofa ka sehlogo, e lego tiro yeo gantši e bego e ka feleletša ka gore go hwe ditho tše dintši tše di se nago molato tša lapa la Nabala. Ge nkabe Abigaile a ile a palelwa ke go gata mogato, na le yena o be a tla ba le molato bjalo ka monna wa gagwe? Boemong bjo, o ile a swanelwa ke go dira gore go ikokobeletša Modimo wa gagwe go tle pele ga go ikokobeletša monna wa gagwe.
17, 18. Abigaile o ile a dira’ng ge a eya go Dafida, gona o ile a re’ng gomme ke’ng seo se dirilego gore seo a se boletšego se atlege?
17 Go se go ye kae, Abigaile o ile a gahlana le Dafida le banna ba gagwe. Le gona mo o ile a akgofa, a fologa pokolo ya gagwe gomme a ikokobetša pele ga Dafida. (1 Sam. 25:20, 23) Ke moka o ile a ntšha sa mafahleng, a dira boipiletšo bjo matla bja go kgopelela monna wa gagwe le ba lapa la gagwe kgaugelo. Ke’ng seo se dirilego gore seo a se boletšego se atlege?
18 O ile a ithweša molato gomme a kgopela Dafida gore a mo lebalele. O ile a bolela ka mo go kwagalago gore monna wa gagwe e be e le lešilo bjalo ka ge leina la gagwe le bolela, mohlomongwe a šišinya gore go otla monna yo bjalo go be go tla theoša seriti sa Dafida. Abigaile o ile a bontšha gore o be a dumela gore Dafida ke moemedi wa Jehofa, le go lemoga gore o be a elwa “dintwa tša Jehofa.” O ile a ba a bontšha gore o be a tseba seo Jehofa a bego a se holofeditše ka Dafida le bogoši, ka gobane o boletše gore: “Jehofa . . . ruri o tla go dira moetapele wa Isiraele.” Go feta moo, o ile a kgothaletša Dafida gore a se ke a dira selo seo se bego se ka dira gore a be le molato wa madi goba seo ka morago se bego se ka mo dira gore a ‘gobatše letswalo la gagwe’
19. Dafida o ile a arabela bjang mantšung a Abigaile, gona ke ka baka la’ng a ile a mo reta?
19 Dafida yena o ile a arabela bjang? O ile a amogela seo Abigaile a bego a se tlišitše gomme a re: “A go retwe Jehofa Modimo wa Isiraele yo a go romilego lehono go tlo gahlana le nna! A go retwe tlhaologanyo ya gago, go retwe le wena ka ge lehono o nthibetše gore ke se ke ka oba molato wa madi.” Dafida o ile a mo reta ka ge a ile a tla a gahlana le yena ka sebete le ka go akgofa, e bile a lemoga gore o mo thibetše go oba molato wa madi. O ile a mmotša gore: “Eya ntlong ya gago ka khutšo. Ke kwele lentšu la gago la gore ke go hlokomele.”
“Šele Lekgoba la Lena la Mosadi”
20, 21. (a) Ke’ng seo se go kgahlišago ka go ikemišetša ga Abigaile go boela go monna wa gagwe? (b) Abigaile o ile a bontšha bjang sebete le bohlale ka go kgetha nako ya go bolela le Nabala?
20 Ka morago ga gore a tloge, Abigaile o swanetše go ba a ile a nagana ka poledišano ya bona; e bile o swanetše go ba a ile a bona phapano magareng ga monna yoo a botegago le yo botho le mphenyašilo yoo a bego a nyalane le yena. Eupša ga se a ka a dula a naganišiša ka seo. Re bala gore: “Ke moka Abigaile a ya go Nabala.” Ee, o ile a boela go monna wa gagwe, a ikemišeditše go swana le mehleng go phetha boikarabelo bja gagwe bjalo ka mosadi wa gagwe ka moo a ka kgonago. O ile a swanelwa ke go mmotša ka mpho yeo a e filego Dafida le banna ba gagwe. O be a na le tshwanelo ya go tseba seo. Abigaile o ile a ba a swanelwa ke go mmotša ka kotsi yeo e ilego ya phengwa
21 E le go bontšha sebete le bohlale gape, o ile a leta go fihla mesong e latelago ge a be a hlaphogetšwe. O be a tla ba a hlaphogetšwe ka mo go lekanego go ka mo kwešiša, eupša o be a tla ba a le kotsi le go feta ka baka la go fela pelo ga gagwe. Lega go le bjalo, o ile a ya go yena gomme a mmotša ditaba ka moka. Ga go pelaelo gore o be a letetše gore a tuke bogale, mohlomongwe le go ba yo šoro. Go e na le moo, o ile a fo dula gona moo, a se šišinyege.
22. Go diragetše’ng ka Nabala, gona re ka ithuta’ng ka go swarwa gampe ga ditho tša ka lapeng?
22 Bothata bja monna yoo e be e le eng? “Pelo ya Nabala ya ema, a ba bjalo ka leswika.” Mohlomongwe o ile a hwa lehlakore. Lega go le bjalo, o ile a hwa ka morago ga matšatši a lesome
23. Abigaile o ile a šegofatšwa bjang gape, gona o ile a bontšha bjang gore seo ga se sa fetoša dika tša gagwe tše dibotse?
23 Ka ntle le go lokologa ga gagwe lenyalong le le sa kgahlišego, Abigaile o be a tlo amogela tšhegofatšo e nngwe. Ge a e kwa ka lehu la Nabala, Dafida o ile a romela batseta gore ba yo kgopela Abigaile gore e be mosadi wa gagwe. Abigaile o ile a araba ka gore: “Šele lekgoba la lena la mosadi, mohlanka wa mosadi yo a tlago go hlapiša dinao tša bahlanka ba mong wa ka.” Go molaleng gore dika tša gagwe tše dibotse ga se tša ka tša fetošwa ke gore e tlo ba mosadi wa Dafida; o ile a ba a re o tlo hlankela bahlanka ba Dafida! Ke moka re bala gape ka go akgofa ga gagwe, mo nakong ye e le ge a itokišeletša go ya go Dafida.
24. Abigaile o ile a lebana le ditlhohlo dife bophelong bja gagwe bjo bofsa, eupša monna wa gagwe le Modimo wa gagwe ba ile ba mo lebelela bjang?
24 Se se be se sa bolele gore o be a ka se be le mathata; bophelo bja Abigaile le Dafida bo be bo ka se dule bo le bonolo. Dafida o be a šetše a nyetše Ahinoama, gomme le ge Modimo a be a dumeletše lenyalo la segadikane, ruri se se be se tlišetša basadi ba botegago ba mehleng yeo mathata. Le gona Dafida o be a se a hlwa a eba kgoši; go be go tla ba le mathata ao a bego a swanetše go a fenya pele a ka hlankela Jehofa e le kgoši. Eupša ge Abigaile a be a thuša le go thekga Dafida bophelong bja gagwe ka moka, le go feleletša a mmelegetše morwa, o ile a lemoga gore o be a na le monna yo a bego a mo rata le go mo šireletša. Lebakeng le lengwe o ile a ba a mo phološa go bathopi! (1 Sam. 30:1-19) Ka go re’alo, Dafida o ile a ekiša Jehofa Modimo yoo a ratago le go tšeela godimo basadi ba bjalo ba bohlale, ba sebete le bao ba botegago.
^ par. 9 Ye e be e se Thaba e tumilego ya Karamele yeo e lego kgole go ya ka leboa moo ka morago moporofeta Eliya a ilego a pepentšha baporofeta ba Baali. (Bona Kgaolo 10.) Karamele ye go bolelwago ka yona mo e be e le motse o lego mafelelong a lešoka la ka borwa.
^ par. 10 Go ka direga gore Dafida o be a bona go šireletša beng ba naga le mehlape ya bona e le go hlankela Jehofa Modimo. Mehleng yeo, Jehofa o be a rerile gore ditlogolo tša Aborahama, Isaka le Jakobo di dule nageng yeo. Ka go re’alo, go e šireletša go bahlasedi ba šele le mahodu e be e le sebopego sa tirelo e kgethwa.
^ par. 14 Polelwana yeo lesogana le le e dirišitšego, ka go lebanya e bolela gore, “morwa wa beliale (yo a hlokago mohola).” Diphetolelo tše dingwe tša Beibele di hlalosa Nabala e le monna “yo a sa theetšego motho” gomme go phethwa ka gore, “go mmolediša ga go thuše selo.”


text:
Bolwetši bja Swikiri
—Na o ka Phema go ba Kotsing?
BOLWETŠI bja swikiri bo oketšega ka lebelo moo bo fetogilego bothata bja lefase ka bophara. Go na le mehuta e mebedi e megolo ya bolwetši bja swikiri. Mohuta wa pele gantši o thoma ge motho e sa le yo monyenyane, gomme ga bjale dingaka ga di tsebe gore o ka thibelwa bjang. Sehlogo se se bolela ka mohuta wa bobedi, woo o swerego mo e ka bago 90 lekgolong ya batho ka moka bao ba nago le bolwetši bja swikiri.
Le ge peleng go be go naganwa gore mohuta wo wa bobedi wa bolwetši bja swikiri o swara batho ba bagolo, go sa tšwa go lemogwa gore o swara le bana. Lega go le bjalo, ditsebi di re kotsi ya go swarwa ke mohuta wa bobedi wa bolwetši bja swikiri e ka phengwa. Go tseba ganyenyane ka bolwetši bjo bjoo bo sa lemogegego go ka go thuša. *
Bolwetši bja Swikiri ke Eng?
Bolwetši bja swikiri ke boemo bjoo bo dirago gore swikiri ya motho yeo e lego mading e phagame ka mo go feteletšego. Bolwetši bjo bo šitiša tshepedišo e tlwaelegilego ya mmele ya go fetišetša swikiri go tšwa mading go ya diseleng tšeo di e hlokago gore di be le matla. Se se feleletša ka go senyega ga ditho tše bohlokwa tša mmele le go šitišega ga tshepedišo ya madi, gomme ka dinako tše dingwe motho o feleletša ka go kgaolwa monwana goba leoto, go foufala le go ba le bolwetši bja dipshio. Batho ba bantši bao ba nago le bolwetši bja swikiri ba hwa ka baka la bolwetši bja pelo goba bja go hwa lehlakore.
Makhura a mantši mmeleng e ka ba sebaki se segolo sa mohuta wa bobedi wa bolwetši bja swikiri. Ditsebi di dumela gore makhura ao a kgobokanago ka mpeng le lethekeng a ka bea motho kotsing e kgolo ya go ba le bolwetši bja swikiri. Makhura ao a kgobokanago go pancreas le sebeteng, ke ona a šitišago tshepedišo ya mmele ya swikiri yeo e lego mading. O ka dira’ng gore o pheme go ba kotsing?
Megato e Meraro Yeo e ka go Thušago go Phema Bolwetši bja Swikiri
1. Dira diteko tša madi ge e ba go na le kgonagalo e kgolo ya gore o swarwe ke bolwetši bja swikiri. Mohuta wa bobedi wa bolwetši bja swikiri o bakwa ke seo se tsebjago kudu e le prediabetes—boemo bja ge swikiri yeo e lego mading e phagame go feta ka mo go tlwaelegilego—yeo gantši e go swarago pele ga mohuta wa bobedi wa bolwetši bja swikiri. Maemo a ka bobedi a kotsi, eupša a a fapana: Le ge bolwetši bja swikiri bo ka laolega, ga bo alafege. Ka lehlakoreng le lengwe, batho ba bangwe bao ba bego ba swerwe ke prediabetes ba kgonne go bušetša swikiri ya bona sekeng. Ga go bonolo go lemoga maswao a prediabetes. Ka baka leo, e ka go swara o sa lemoge. Go ya ka dipego, mo e ka bago batho ba dimilione tše 316 lefaseng ka bophara ba na le prediabetes; eupša bontši bja bona ga bo tsebe. Ka mohlala, kua United States feela, mo e ka bago 90 lekgolong ya bao ba tlaišwago ke prediabetes ga ba tsebe.
Lega go le bjalo prediabetes e kotsi. Ntle le gore e baka mohuta wa bobedi wa bolwetši bja swikiri, go sa tšwa go lemogwa gore e ka dira gore motho a swarwe ke bolwetši bja go fokola ga monagano (dementia). Ge e ba o nonne kudu, o se mafolofolo, goba ba leloko la geno ba swerwe ke bolwetši bja swikiri, o ka ba o šetše o na le prediabetes. O ka tseba seo ka go dira diteko tša madi.
2. Eja dijo tše di nago le phepo. O ka holwa ke go dira dilo tše di latelago ge go kgonega le gona go nyakega: Sola dijo tše dinyenyane. Go e na le go nwa jusi ya swikiri e ntši le dino tša go ba le carbon, e nwa meetse, teye goba kofi. Eja borotho bjo bo dirilwego ka folouru ya dithoro tša korong, reise le pasta—ka go lekanela—go e na le go ja dijo tšeo di ntšhitšwego di fepa mmele. Eja nama ya go se be le makhura a mantši, hlapi, makwapi le dinawa.
3. Dula o le mafolofolo. Go itšhidulla go ka theoša swikiri yeo e lego mading gomme gwa go thuša gore o be le mmele o lekanetšego. Setsebi se sengwe se eletša gore: Go e na le go diriša nako e itšego go bogela thelebišene e dirišetše go itšhidulla.
O ka se kgone go fetoša dikarolwana tša gago tša leabela, eupša o ka kgona go fetoša tsela ya gago ya bophelo. Go bohlokwa gore re dire seo re ka se kgonago go kaonefatša bophelo bja rena.
^ ser. 3 Phafoga! ga e bolelele mehuta e itšego ya dijo goba mokgwa o itšego wa go itšhidulla. Motho yo mongwe le yo mongwe o swanetše go hlahloba dikgetho tša gagwe gomme ge e ba go nyakega a botšiše ngaka pele a dira diphetho tše itšego ka tša maphelo.


text:
KAROLO 7
Kamoo o ka Rutago Ngwana wa Gago
“Mantšu a ao ke go laelago ona lehono, o a bee pelong ya gago; o a nweletše ngwaneng wa gago.”—Doiteronomio 6:6, 7
Ge Jehofa a be a dira gore go be le thulaganyo ya lapa, o ile a nea batswadi boikarabelo bja go hlokomela bana ba bona. (Bakolose 3:20) Ke boikarabelo bja gago bjalo ka motswadi go ruta ngwana wa gago go rata Jehofa le gore e be motho yo a godilego yo a nago le boikarabelo. (2 Timotheo 1:5; 3:15) Gape o swanetše go ithuta seo se lego ka pelong ya morwa goba morwedi wa gago. Therešo ke gore mohlala wa gago o tloga o le bohlokwa. O ka kgona go ruta ngwana wa gago Lentšu la Jehofa gakaone ge e ba o thoma pele ka go le bea pelong ya gago.—Psalme 40:8.
1 DIRA GORE BANA BA GAGO BA SE BOIFE GO BOLELA LE WENA
SEO BEIBELE E SE BOLELAGO: ‘O akgofele go kwa, o diege go bolela.’ (Jakobo 1:19) O nyaka gore bana ba gago ba ikwe ba lokologile go bolela le wena. Ba swanetše go tseba gore o ikemišeditše go theetša ge ba nyaka go bolela. Dira gore ba lokologe go ntšha sa mafahleng. (Jakobo 3:18) Ge e ba ba tseba gore o tlo ba kgadimola goba go ba ahlola, ba ka no se go botše ditaba ka moka. O se felele bana ba gago pelo gomme o dule o ba kgonthišetša gore o a ba rata.—Mateo 3:17; 1 Bakorinthe 8:1.
SEO SE KA DIRWAGO:
Nea bana ba gago nako ge ba nyaka go bolela
Dula o boledišana le bana ba gago, e sego feela ge go na le mathata
2 LEKA GO KWEŠIŠA SEO BA LEKAGO GO SE BOLELA
SEO BEIBELE E SE BOLELAGO: “Yo a lemogago taba o tla hwetša tše botse.” (Diema 16:20) Ka dinako tše dingwe, o swanetše go hwetša seo se bolelwago ke mantšu a bana ba gago gore o kwešiše seo se lego ka dipelong tša bona. Go tlwaelegile gore bafsa ba feteletše goba ba bolele dilo tšeo ba sa ikemišetšago go di bolela. “Ge motho a fetola taba pele a ka ekwa, o bontšha bošilo.” (Diema 18:13) O se ke wa hlaganela go galefa.—Diema 19:11.
SEO SE KA DIRWAGO:
Go sa šetšwe seo bana ba gago ba se bolelago, o se ke wa ba tsena ganong goba wa tšewa ke maikwelo
Leka go gopola gore o be o ikwa bjang ge o be o lekana le bona le gore ke eng seo se bego se le bohlokwa go wena
3 BONTŠHANG BANA BA LENA GORE LE A KWANA TABENG YA TAYO
SEO BEIBELE E SE BOLELAGO: “Morwa wa ka, theetša tayo ya tatago gomme o se ke wa lahla molao wa mmago.” (Diema 1:8) Jehofa o neile bobedi tate le mma matla a taolo godimo ga bana. O swanetše go ruta bana ba gago go go hlompha le go go kwa. (Baefeso 6:1-3) Bana ba kgona go lemoga ge batswadi ba bona e se “batee ka mo go feletšego monaganong o swanago.” (1 Bakorinthe 1:10) Ka ge le le batswadi, le se ke la bontšha bana ba lena gore ga le dumelelane e le gore ba se le nyatše.
SEO SE KA DIRWAGO:
Boledišanang gomme le dumelelane gore le tla laya bana ba lena bjang
Ge e ba o na le kgopolo e fapanego le ya molekane wa gago ka go tlwaetša bana, leka go kwešiša pono ya gagwe
4 EBANG LE THULAGANYO
SEO BEIBELE E SE BOLELAGO: “Tlwaetša mošemane go ya ka tsela yeo a swanetšego go sepela ka yona.” (Diema 22:6) Bana ba gago ba ka se rutege ka mohlolo. O swanetše go ba le thulaganyo, yeo e akaretšago go laya bana ba gago. (Psalme 127:4; Diema 29:17) Tayo ga e fo bolela go otla, eupša e akaretša go thuša bana ba gago go kwešiša mabaka a gore go be le melao. (Diema 28:7) Gape, ba rute go rata Lentšu la Jehofa le go kwešiša melao ya lona ya motheo. (Psalme 1:2) Se se tla ba thuša go hlagolela letswalo leo le hlwekilego.—Baheberu 5:14.
SEO SE KA DIRWAGO:
Kgonthišetša gore bana ba gago ba tšea Modimo e le Motho wa kgonthe yo ba ka mmotago
Ba thuše go ithuta go lemoga le go phema dikotsi tša boitshwaro, tše bjalo ka tšeo di hwetšwago Inthaneteng le segwera mekerong ya poledišano. Ba rute kamoo ba ka phemago bao ba gobošago ka tša thobalano
Ithute ka mo go oketšegilego
Mešongwana ya Bana
Hwetša mešongwana e kgahlišago yeo e tlago go go thuša go ruta bana ba gago mekgwa e mebotse yeo e theilwego Beibeleng.
O Swanetše go Laya Bana ba Gago Bjang?
Beibele e hlalosa dikarolo tše tharo tša go nea tayo ka tsela e holago.
Batswadi ba ka Ruta Bana ba Bona Bjang ka Thobalano?
Beibele e na le melao ya motheo e mentši e holago yeo e tlago go go thuša go bolela le bana ba gago ka thobalano le go ba šireletša bathong bao ba gobošago ba bangwe ka thobalano.


text:
TABA YA LETLAKALA LA KA NTLE | KE KA BAKA LA ENG DILO TŠE MPE DI DIRAGALELA BATHO BA GO LOKA?
Dilo tše Mpe di a Ata!
Smita, * mosadi wa nywaga e 35 wa Dhaka, kua Bangladesh, o be a tsebja e le motho yo a nago le lerato le tlhokomelo. Batho ba be ba mo tseba e le mosadi yo mofsa, yo a nyetšwego, yoo a dulago a thabile, a šoma ka thata e bile a thuša ba bangwe gore ba tsebe seo a ithutilego sona ka Modimo. Lapa la gagwe le bagwera ba ile ba tšhoga gakaakaang gateetee ge Smita a swarwa ke bolwetši bjoo bo ilego bja feleletša ka go mmolaya!
James le mosadi wa gagwe, banyalani ba bafsa bao ba lego nywageng ya bona ya bo-30, le bona ba be ba na le botumo bjo bo swanago le bja Smita. Seruthwaneng se sengwe, ba ile ba etela bagwera ba bona Lebopong la ka Bodikela la United States. Ga se ba ka ba boa legaeng la bona la kua New York. Ge ba sa le moo, ba ile ba ba kotsing e šoro ya koloi, ba tlogela baratiwa le bašomigotee le bona go ikwa ba lahlegetšwe o šoro.
Lehono bokgopo le tlaišego di atile kudu. Dintwa di bolaya batho le mašole. Bosenyi le bošoro di tlaiša batho bao ba se nago molato. Dikotsi tše di bolayago le malwetši ao a golofatšago di diragalela batho bohle go sa šetšwe nywaga goba maemo a bona bophelong. Dikotsi tša tlhago di wela batho ka go se kgetholle. Kgethollo le go hloka toka di aparetše. Mohlomongwe le wena o kile wa tlaišwa ke maemo a.
Ke ga tlhago go botšiša dipotšišo tše swanago le tše:
Ke ka baka la’ng dilo tše mpe di diragalela batho ba lokilego?
Na Modimo o ikarabela ka dilo tše?
Na dikotsi di fo itiragalela, goba di bakwa ke batho?
Na e ka ba ke Karma, yeo e bolelago gore ditiro tša motho tša nakong e fetilego ke tšona di bakago tlaišego?
Ge e ba Modimo ramatlaohle a le gona, ke ka baka la’ng a sa šireletše batho ba lokilego dikotsing tše?
Na re tla ka ra imologa bobeng le tlaišegong?
E le gore re arabe dipotšišo tše, re swanetše go kwešiša karabo ya dipotšišo tše pedi tša bohlokwa: Ke ka baka la’ng dilo tše mpe di diragalela batho ka moka le gona Modimo o tla dira eng ka se?
^ ser. 3 Maina a fetošwe.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Central African Republic
58 rue du Stade Boganda
BANGUI
CENTRAL AFRICAN REPUBLIC
+236 21-61-20-70
+236 21-61-89-25
+236 70-11-08-00
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m.
Go bona meago go tšea iri e tee
Mešomo yeo e dirwago
Go okamelwa modiro wa go ruta ka Beibele wa Dihlatse tša Jehofa gotee le go agwa ga Diholo tša Mmušo Central African Republic le Chad. Go fetolelwa dikgatišo tše di theilwego Beibeleng ka Sesango le ka maleme a mangwe a šupago.


text:
TABA YA LETLAKALA LA KA NTLE | KANEGELO YA GO PHOLOGA GA BEIBELE
Lebaka Leo ka Lona Beibele e Phologilego
Beibele e phologile. Ke ka baka leo lehono o ka kgonago go ikhweletša kopi ya yona le go e bala. Ge o kgetha Beibele yeo e fetoletšwego gabotse, o ka kgodišega gore o bala kopi yeo e ka botwago ya dingwalwa tša mathomong. * Eupša ke ka baka la’ng Beibele e sa dutše e le gona go sa šetšwe go bodišwa ga yona ke dilo tša tlhago, kganetšo e šoro le go tsenatsenana ga batho le molaetša wa yona ka boomo? Gantši go begwa gore e phologile ka tsela e makatšago. Ke eng seo se dirago gore puku yeo e be e kgethegilego?
“Ga bjale ke kgodišegile gore Beibele yeo ke nago le yona ke mpho e tšwago go Modimo”
Barutwana ba bantši ba Beibele ba fihleletše phetho e swanago le ya moapostola Paulo, yo a ngwadilego gore: “Lengwalo ka moka le buduletšwe ke Modimo.” (2 Timotheo 3:16) Ba dumela gore Beibele e phologile ka lebaka la gore e le Lentšu la Modimo la moswananoši le ka lebaka la gore Modimo o e šireleditše go fihla lehono. Mafelelong, Faizal yo a tsopotšwego sehlogong sa mathomo sa lelokelelo le la dihlogo, o ile a phetha ka gore a ithute Beibele e le ge a dira nyakišišo mabapi le dilo tšeo di bego di bolelwa. O ile a makatšwa ke seo a se hweditšego. Go se go ye kae o ile a ithuta gore dithuto tše dintši tšeo di rutwago madumeding a mantši ga di gona ka Beibeleng. Go feta moo, o ile a kgongwa ke morero wa Modimo ka lefase wo go bolelwago ka wona ka Lentšung la Gagwe.
Faizal o re: “Ga bjale ke kgodišegile gore Beibele yeo ke nago le yona ke mpho e tšwago go Modimo. Go ba gona, ge e ba Modimo a kgonne go dira legohle, na o be a ka se be le matla a go re nea puku ye le go e phološa bakeng sa rena? Go bolela se se fapanego e tla ba go ganetša matla a Modimo. Ke tla be ke le mang mo nka ganetšago matla a Ramatlaohle?”
^ par. 3 Bona sehlogo se se rego, “O ka Kgetha Bjang Phetolelo e Botse ya Beibele?” ka tokollong ya Morokami wa May 1, 2008.
Ithute ka mo go oketšegilego
Ke ka Baka la Eng o Swanetše go Kwešiša Beibele?
Batho ba bantši ba hlompha puku ye e kgethwa le ge ba sa lemoge kamoo e ka ba holago ka gona.


text:
MOROKAMI JULY 2014
Ke ka Baka la Eng Dilo tše Mpe di Diragalela Batho ba go Loka?
Na ke Modimo yo a ikarabelago? Na ke Karma? Na go na le tsela yeo re ka hlakodišwago tlaišong le bokgopong?
Dilo tše Mpe di a Ata!
Ge e ba Modimo ramatlaohle a le gona, ke ka baka la’ng a sa šireletše batho ba go loka dilong tšeo di ba tlaišago?
Dilo tše Mpe di Diragalela Batho ba go Loka
—Ka Baka La’ng?
Beibele e nea mabaka a mararo ao a bakago tlaišego bathong.
Seo Modimo a Tlago go se Dira ka Bobe
Na kgopolo ya go phela lefaseng leo dilo tše mpe di ka se sa hlwago di diragalela batho ba go loka e a go kgahla?
Ga go Moo ke Bego ke Eya Gona Ntle le Sethunya sa ka
Annunziato Lugarà o be a le sehlopheng se šoro sa disenyi, eupša go etela Holong ya Mmušo go fetotše bophelo bja gagwe.
O Swanetše go Laya Bana ba Gago Bjang?
Beibele e hlalosa dikarolo tše tharo tša go nea tayo ka tsela e holago.
Na o be o Tseba?
Baagi ba dikepe ba mehleng ya bogologolo ba be ba thiba dikepe tša bona bjang gore di se tsene meetse? Dihlapi di be di bolokwa bjang mehleng ya bogologolo?
Na o ka Bona Modimo yo a sa Bonagalego?
Ithute kamoo o ka dirišago “mahlo a pelo ya gago.”
Dipotšišo tša Beibele di a Arabja
Na thapelo ke tsela feela ya go kgopela thušo?
Dihlogo tše Dingwe tša Inthaneteng
Na Dikotsi tša Tlhago ke Kotlo e Tšwago go Modimo?
Ela hloko dintlha tše tharo tšeo di hlaolago dikahlolo tša Modimo tšeo di begilwego ka Beibeleng.


text:
Dipotšišo tše Tšwago go Babadi
Ke’ng seo baepi ba mašope ba se hweditšego seo se bontšhago gore Jeriko e fentšwe ka nako e kopana?
Joshua 6:10-15, 20 e re madira a Baisiraele a ile a dikologa motse wa Jeriko gatee ka letšatši, ka matšatši a tshelelago. Letšatšing la bošupa, ba ile ba o dikologa ka makga a šupago. Ke moka Modimo o ile a dira gore merako e matla ya Jeriko e we, gomme Baisiraele ba fenya motse woo. Na go na le seo baepi ba mašope ba se hweditšego seo se bontšhago gore Jeriko e rakeletšwe ka nako e kopana, go etša ge Beibele e bolela?
Mehleng ya bogologolo, motse o be o rakelelwa ge madira a be a o dikologile gomme a le kgauswi le go o hlasela. Ge madira a be a ka dikologa motse ka nako e telele, batho ba motseng woo ba be ba eja mo e ka bago dijo ka moka tšeo ba nago le tšona. Ge mafelelong madira ao a hlasela, a be a tšea selo se sengwe le se sengwe seo a se nyakago, go akaretša le dijo tša mafelelo. Ke ka baka leo baepi ba mašope ba hweditšego dijo tše dinyenyane goba ba sa hwetšago selo mašopeng a metseng ya Palestina yeo e hlasetšwego ka tsela ye. Eupša mašopeng a Jeriko ba hweditše se se fapanego. Makasine wa Biblical Archaeology Review o re: “Selo seo se hweditšwego ka bontši kudu mašopeng a Jeriko, go sa balwe dilo tše di dirilwego ka letsopa, ke mabele.” O oketša ka gore: “Ga se gwa tlwaelega go hwetša mabele a mantši ka tsela yeo motseng wo o hlasetšwego.”
Beibele e bolela gore Baisiraele ga se ba ka ba tšea dijo le ge e le dife motseng wa Jeriko ka gobane Jehofa o be a ba laetše gore ba se ke ba di tšea. (Joshua 6:17, 18) Le gona e bolela gore Baisiraele ba hlasetše Jeriko ka seruthwane, gateetee ka morago ga sehla sa puno, ge go be go kgobokeditšwe mabele a mantši kudu motseng woo. (Joshua 3:15-17; 5:10) Ka gona taba ya gore ge motse wa Jeriko o be o hlaselwa go be go sa na le mabele a mantši kudu go wona, e hlatsela gore motse wo o rakeletšwe ka nako e kopana, go etša ge Beibele e bolela.


text:
Ithute Lentšung la Modimo
Ke ka Baka la Eng Modimo a Ile a Romela Jesu Lefaseng?
Sehlogo se se ahlaahla dipotšišo tšeo o ka bago o ile wa di botšiša le go go bontšha moo o ka balago dikarabo gona ka Beibeleng ya gago. Dihlatse tša Jehofa di tla thabela go ahlaahla dikarabo tše le wena.
1. Jesu o be a le kae pele Modimo a mo romela lefaseng?
Jesu o phetše e le motho wa moya legodimong pele a ka belegwa Betlelehema. E be e le tlholo ya pele ya Modimo e bile e le yena feela yoo Modimo a mmopilego ka boyena. Ka baka leo, o bitšwa ka mo go swanetšego gore ke Morwa yo a tswetšwego a nnoši wa Modimo. Kua legodimong, gantši o be a bolela e le moemedi wa Modimo. Ke ka baka leo a bitšwago Lentšu. Le gona o ile a šoma e le mothuši wa Modimo a ba a tšea karolo go bopšeng ga dilo tše dingwe ka moka. (Johane 1:2, 3, 14) Jesu o be a phetše le Modimo legodimong ka nywaga e mentšintši pele batho ba ka bopša.—Bala Mika 5:2; Johane 17:5.
2. Modimo o rometše Morwa wa gagwe lefaseng bjang?
Jehofa o ile a fetišetša bophelo bja Jesu ka popelong ya Maria go tšwa legodimong a diriša moya o mokgethwa. Ka baka leo, Jesu o ile a belegwa ntle le thušo ya tate wa motho. Barongwa ba ile ba tsebiša badiši ba motseng woo ka matswalo a Jesu, bao ba bego ba dula merakeng bošego ba dišitše mehlape ya bona. (Luka 2:8-12) Ka go re’alo, Jesu ga se a belegwa maregeng a tonyago kudu, eupša a ka ba a belegwe mathomong a October, ge boemo bja leratadima bo sa ruthetše. Nakong e itšego ka morago, Maria le monna wa gagwe, Josefa, ba ile ba tšea Jesu ba mo iša motseng wa gabo bona wa Natsaretha gomme ba mo godišetša moo. Josefa o ile a hlokomela Jesu bjalo ka morwa wa gagwe yo a mo thwetšego.—Bala Mateo 1:18-23.
Ge Jesu a be a ena le nywaga e 30, o ile a kolobetšwa gomme Modimo a tsebiša phatlalatša gore Jesu e be e le Morwa wa gagwe. Ke moka Jesu o ile a thoma modiro woo Modimo a bego a mo rometše go o dira.—Bala Mateo 3:16, 17.
3. Ke ka baka la eng Modimo a ile a romela Jesu lefaseng?
Modimo o be a rometše Jesu gore a rute batho therešo. Jesu o ile a ruta ka Mmušo wa Modimo, e lego pušo ya legodimong yeo e tla tlišago khutšo lefaseng ka bophara. O ile a nea kholofelo ya bophelo bjo bo sa felego. (Johane 4:14; 18:36, 37) Jesu gape o ile a ruta batho dilo tše dintši mabapi le go hwetša lethabo la kgonthe. (Mateo 5:3; 6:19-21) O ile a ruta ka mohlala wa gagwe. Ka mohlala, o ile a bontšha kamoo thato ya Modimo e ka dirwago ka gona gaešita le maemong a thata. Ge a be a swarwa gampe, ga se a ka a itefeletša.—Bala 1 Petro 2:21-24.
Jesu o ile a ruta balatedi ba gagwe lerato la boikgafo. O be a ile a ba le maemo a kgethegilego legodimong a ena le Tatagwe, lega go le bjalo o ile a kwa Tatagwe ka boikokobetšo gomme a tla lefaseng go tlo phela le batho. Ga go na motho yoo a bego a ka bea mohlala o mobotse kudu wa lerato go feta Jesu.—Bala Johane 15:12, 13; Bafilipi 2:5-8.
4. Ke eng seo Jesu a se fihleletšego ka go hwa ga gagwe?
Modimo gape o ile a romela Jesu gore a tlo hwela dibe tša rena. (Johane 3:16) Re badiradibe ka moka ga rena, e lego seo se rago gore ga se ra phethagala e bile re na le sebe. Ke ka baka leo re babjago le go hwa. Go fapana le moo, monna wa pele, Adama, o be a phethagetše. O be a se na sebe e bile o be a ka se tsoge a hwile goba go babja. Eupša o ile a lahlegelwa ke go phethagala ga gagwe ge a be a sa kwe Modimo. Re abetše sebe go tšwa go Adama gotee le ditlamorago tša sona, e lego lehu.—Bala Baroma 5:12; 6:23.
Jesu, yoo e bego e le motho yo a phethagetšego, ga se a ka a hwela dibe tša gagwe. O hwetše dibe tša rena. Lehu la Jesu le dira gore re kgone go hwetša bophelo bjo bo sa felego le go šegofatšwa ke Modimo.—Bala 1 Petro 3:18.
Ithute ka mo go oketšegilego
Jesu Kriste ke Mang?
Ithute lebaka leo Jesu e bego e le Mesia yo a holofeditšwego, moo a tšwago gona le lebaka leo e lego Morwa a nnoši wa Modimo.
Topollo—Mpho e Kgolo Kudu ya Modimo
Topollo ke eng? E bolela’ng go wena?


text:
Modimo
Bakreste, Bajuda, le Bamoslem ba dumela gore Modimo ke o tee yo a lego Tate yo maatla ka moka, Mohlodi wa legodimo le lefase, wa tšohle tše di bonwago le tše de sa bonwego. GENESI (Tlhôlô)
1:1 Mathomong Modimo o hlodile legodimo le lefase
1:2 Lefase le be le gobelane le se na selo; godimo ga bodiba go le leswiswi; moya wa Modimo o alametše meetse.
1:3 Modimo a re: Seetša a se be gona! Seetša sa na sa ba gona.
1:4 Modimo a bona seetša e le se botse; mme a aroganya seetša le leswiswi.
1:5 A re seetša ke Mosegare; leswiswi a re ke Bošego. Ya ba mantšiboa, ya ba moso, tšatši la pele.
1:6 Modimo a re: A go be le leratadima gare ga meetse le meetse; e be go aroganya meetse le meetse.
1:7 Mme Modimo a dira leratadima. Meetse a ka tlase ga leratadima a a aroganya le meetse a ka godimo ga lona. Mme gwa ba bjalo.
1:8 Modimo. lo a re leratadima ke Legodimo. Ya ba mantšiboa, ya ba moso, tšatši labobedi.
1:9 Modimo a re: Meetse a ka tlase ga legodimo a a kgobokane felo gotee, gore go bonale mo go omilego. Mme gwa ba bjalo.
1:10 Modimo a re mo go omilego ke Lefase; mogobe wa meetse a re ke Lewatle. Mme Modimo a bona e le mo gobotse. " Modimo a re: Lefase a le mele bjang le dimela tša go enywa peu, le dihlare tša dienywa, tše di yago ka mehuta ya tšona ge di tšweletša dienywa tše di nago le dipeu. Mme Modimo a bona e le mo gobotse.
1:11 Ke mo lefase le medišitšego bjang le dimela tša go enywa dipeu di eya ka mehuta ya tšona, le dihlare tše di yago ka mehuta ya tšona di tšweletša dienywa tše di nago le dipeu. Mme Modimo a bona e le mo gobotse.
1:13 Ya ba mantšiboa, ya ba moso, tšatši la boraro.
1:14 Modimo a re: Lerateng la legodimo a go be le dietša tša go aroganya masegare le mašego, tša go ba ditaetšo tša mabaka le tša matšatši le tša nywaga.
1:15 E be dietša lerateng la legodimo tša go bonegela lefase. Mme gwa ba bjalo.
1:16 Ke mo Modimo a dirilego dietša tše pedi tše kgolo, seetša se segolo sa go buša mosegare, le seetša se senyenyane sa go buša bošego; a dira le dinaledi.
1:17 Dietša tše o di beile lerateng la legodimo, ya ba tša go bonegela lefase,
1:18 le tšago buša mosegare le tša go buša bosego, tša go aroganya seetša le leswiswi. Mme Modimo a bona e le mo gobotse.
1:19 Ya ba mantšiboa, ya ba moso, tšatši la bone.
1:20 Modimo a re: Meetse a a nyeunye dinyeunya tše di phelago, le nonyana di fofe godimo ga lefase di lebane le lerata la legodimo.
1:21 Ke mo Modimo a hlodilego dihlapi tše kgolo, le nyabanyabe ya diphedi ka moka tše di nyeunyago meetseng di eya ka mehuta ya tšona, le dinonyana ka moka tša diphego di eya ka mehuta ya tšona. Mme Modimo a bona e le mo gobotse.
1:22 Modimo a na a di šegofatša a re: Tswalang le ate le tlale meetseng a lewatle; nonyana tšona di ate faseng.
1:23 Ya ba mantšiboa, ya ba moso, tšatši la bohlano.
1:24 Modimo a re: Lefase a le tšweletše diphedi di eya ka mehuta ya tšona, diruiwa le digagabi le diphoofolo tša naga di eya ka mehuta ya tšona. Mme gwa ba bjalo.
1:25 Ke mo Modimo a dirilego diphoofolo tša naga di eya ka mehuta ya tšona, le diruiwa di eya ka mehuta ya tšona, le digagabi ka moka tša nageng di eya ka mehuta ya tšona. Modimo a bona e le mo gobotse.
1:26 Bjale Modimo a re: A re direng motho ka go swantšha ka rena, a swane le rena; a buše dihlapi tša lewatle le nonyana tša godimo, le diruiwa, le lefase ka moka, le digagabi ka moka tše di gagabago lefaseng.
1:27 Ke mo Modimo a bopilego motho, a mmopa ka go itshwantšha, a mmopa ka go swantšha ka yena Modimo; a ba bopa monna le mosadi.
1:28 Modimo a ba šegofatša, a bolela le bona a re: Tswalang le ate, tlalang lefase, le le fenye le buše hlapi tša lewatle le nonyana tsa godimo, le nyabanyaba yohle ya diphedi mo faseng.
1:29 Modimo a re: Sedio, ke le neile dimela ka moka tsa go enywa peu tša mo lefaseng kamoka, le dihlare tšohle tse di lego mo go lona tša dienywa tša dipeu tša tšona; e be dijo tša lena,
1:30 1e tsa diphoofolo ka moka le nonyana tšohle tša godimo, le tšohle tše di gagabago mo lefaseng di na le moya o phelago. Ke di neile dimela ka moka tše ditala e be dijo tša tšona. Mme gwa ba bjalo.
1:31 Ya re ge Modimo a lebelela tšohle tše a di dirilego, a bona e le tše botse kudu. Ya ba mantšiboa, ya ba moso, tšatši la go selela.
2:1 Ke gona go phethega ga legodimo le ga lefase le ga makoko ohle a tšona.
2:2 Ka letšatši la go šupa Modimo a ba a phethile modiro wa gagwe wo a o dirilego; mme ka tšatši la go šupa a khutša a
feditše modiro wa gagwe ka moka wo a o dirilego.
2:3 Mme tšatši la go šupa Modimo o le šegofaditše a le dira le lekgethwa, ka gobane ka lona o khutšitše a feditše modiro wa gagwe ka moka wa tlholo wo a o dirilego.
2:4 Šedi ditaba tša tlholo ya legodimo le lefase, tša mehleng ya ge Morena Modimo a dira lefase le legodimo.
Methopo[lokiša | edit source]
Bibele Kgatišo ya boraro 1988 - Lekgotla La Bibele La Afrika-Borwa 1986


text:
PHAFOGA! APRIL 2013
Bofelo bja Bošoro bja ka Gae
Thuto ya Beibele e thušitše ba bantši go tlogela go ba ba šoro gomme ya ba ba botho le ba hlomphago.
Madireng a Lefase
Ditaba di akaretša: Mohlagare wa maitirelo wo o dirilwego ka phrintha ya 3D gotee le go hlaselwa ga tswalano ya diphedi le tikologo ya tšona kua Antarctica.
Kamoo go ka Phengwago Polelo e Gobatšago
O ka dira’ng ge e ba wena le molekane wa gago le dumeletše mantšu a gobatšago a kgoma tswalano ya lena?
“Ke Kgodišegile Gore Bophelo bo Hlamilwe ke Modimo”
Bala gore ke ka baka la’ng rathutamahlale yo mongwe a fetotše pono ya gagwe ka Beibele, tlhagelelo le mathomo a bophelo.
Bofelo bja Bošoro bja ka Gae
Melao ya motheo ya Beibele e ka thuša bjang le batho ba šorošoro go fetoša mokgwa wa bona?
Go Etela Indonesia
Hwetša tsebo ka setšo le metlwae ya batho ba ba nago le bogwera, ba sa felego pele le ba amogelago baeng.
Boemo bja tša Maphelo
Ithute seo Beibele e se bolelago ka malwetši le kalafo ya ona.
Tsena Wepesaeteng ya Rena Kapejana!
Dinoro tša QR ga bjale di a hwetšagala ka makasineng wa Phafoga! go go thuša go tsena wepesaeteng ya rena gabonolo.
Dihlogo tše Dingwe tša Inthaneteng
O ka Dira’ng ge o Tlaišwa ke Bomphenyašilo?
Ba ba bantši bao ba tlaišwago ke bomphenyašilo ga ba tsebe gore ba dire eng. Sehlogo se se hlalosa seo se ka dirwago go kaonefatša boemo.
Jakobo, Esau le Sejo sa Dihlodi
Ithute ka Jakobo le Esau! Taonelouta mošomo wo wa go ithuta ka diswantšho, o phrinthe gomme o o tsenye mebala.


text:
Na Dihlatse tša Jehofa di ya Ngakeng?
Ee, Dihlatse tša Jehofa di ya ngakeng gore di hwetše kalafo. Gaešita le ge re leka go hlokomela mebele ya rena le go dula re phetše gabotse, ka dinako tše dingwe ‘re nyaka ngaka.’ (Luka 5:31) Ge e le gabotse, go fo swana le Mokriste wa lekgolong la pele la nywaga e lego Luka, ba bangwe ba Dihlatse tša Jehofa ke dingaka.—Bakolose 4:14.
Lega go le bjalo, dikalafo tše dingwe di thulana le melao ya motheo ya Beibele gomme ka baka leo ga re di amogele. Ka mohlala, ga re dumele go tšhelwa madi ka gobane Beibele e ganetša go tšhelwa madi e le go thekga mmele. (Ditiro 15:20) Ka mo go swanago, Beibele e iletša dikalafo goba mekgwa ya kalafo yeo e akaretšago go dirišana le meoya e mebe.—Bagalatia 5:19-21.
Lega go le bjalo, dikalafo tše dintši ga di thulane le melao ya motheo ya Beibele. Ka baka leo, motho o ikgethela kalafo yeo a e nyakago. Hlatse e nngwe e ka kgetha mohuta o itšego wa kalafo, mola Hlatse e nngwe e ka gana go o amogela.—Bagalatia 6:5.
Ithute ka mo go oketšegilego
Na Mokriste o Swanetše go ya Ngakeng?
Na Modimo o na le taba le gore re kgetha mohuta ofe wa kalafo?


text:
THUTO 10
Borapedi bja Lapa ke Eng?
Go tloga mehleng ya bogologolo, Jehofa o be a nyaka gore lapa le lengwe le le lengwe le fetše nako le le gotee, le matlafatša bomoya bja lona le go tiiša ditswalano tša lapa. (Doiteronomio 6:6, 7) Ke ka baka leo Dihlatse tša Jehofa di beelago nako ka thoko bekeng e nngwe le e nngwe gore di bokane e le lapa bakeng sa borapedi—di ahlaahla di iketlile ditaba tša moya tšeo di dumelelanago le dinyakwa tša tšona. Gaešita le ge o dula o nnoši, o ka fetša nako yeo gabotse le Modimo thutong ya gago ya Beibele ka go ithuta taba itšego yeo o e kgethilego.
Ke nako ya go batamela Jehofa. “Batamelang Modimo gomme o tla le batamela.” (Jakobo 4:8) Re tseba Jehofa gakaone ge e ba re ithuta ka mo go tseneletšego ka semelo sa gagwe le ditiro tša gagwe re diriša Lentšu la gagwe leo le ngwadilwego, Beibele. Tsela e bonolo ya go thoma borapedi bja lena bja lapa ke ka go fetša nako e itšego le bala Beibele ka go hlaboša le le gotee, mohlomongwe le latela lenaneo la beke le beke la Sekolo sa Bodiredi sa Pušo ya Modimo. Setho se sengwe le se sengwe sa lapa se ka abelwa karolo e itšego ya mmalo, ke moka le ka ahlaahla dilo tšeo le ithutilego tšona Mangwalong.
Ke nako ya go batamela ditho tša lapa. Banna le basadi bao ba lego lenyalong, gotee le batswadi le bana, ba matlafatša ditswalano tša bona ge ba ithuta Beibele e le lapa. E swanetše go ba nako ya lethabo le khutšo le yeo e fagahlelwago ke yo mongwe le yo mongwe bekeng. Go ithekgile ka nywaga ya bana ba bona, batswadi ba ka kgetha ditaba tše di šomago tšeo ba ka di ahlaahlago, mohlomongwe ba diriša dihlogo tše itšego tša Morokami le Phafoga! goba tšeo di lego Wepesaeteng ya rena ya jw.org. Le ka boledišana ka bothata bjoo bana ba lena ba gahlanego le bjona sekolong le kamoo bo ka rarollwago ka gona. Le ka thabela go itlwaetša dikoša tšeo di tlago go opelwa dibokeng ke moka la ipshina ka dilapološi ka morago ga borapedi bja lapa.
Nako ye yeo e kgethegilego yeo e fetšwago bekeng e nngwe le e nngwe go rapelwa Jehofa gotee e tla thuša bohle ka lapeng go thabela go ithuta Lentšu la Modimo, gomme o tla šegofatša maiteko a lena kudu.—Psalme 1:1-3.
Ke ka baka la’ng re beela nako ka thoko bakeng sa borapedi bja lapa?
Batswadi ba ka dira bjang gore nako ye e thabelwe ke bohle ka lapeng?
Ithute ka mo go oketšegilego
Kamoo o ka Dirago Bophelo bja Lapa la Gago Gore bo Thabiše
Lerato leo Jesu a le bontšhitšego ke mohlala wo o swanetšego go ekišwa ke banna bao ba nyetšego, basadi bao ba nyetšwego, batswadi le bana. Rena re ithuta eng go yena?


text:
BOPHELO BJA BOKRISTE
Diriša Gabotse Dikgatišo Tšeo di Theilwego Beibeleng
Jesu o re rutile gore: “Le amogetše feela, neang feela.” (Mat 10:8) Re latela taelo yeo e kwagalago gabotse ka go se lefiše batho ge re ba nea Dibeibele goba dikgatišo tša rena tše di theilwego Beibeleng. (2Ko 2:17) Le ge dikgatišo tše di sa rekišwe, di na le ditherešo tša bohlokwa tšeo di tšwago ka Lentšung la Modimo. Go dirišwa tšhelete e ntši kudu go di gatiša le go di romela diphuthegong lefaseng ka moka, e bile ke mošomo o mogolo kudu. Ka baka leo, re swanetše go tšea feela tšeo re tlago go di diriša.
Eba šedi ge o nea batho dikgatišo, gaešita le mafelong a batho bohle. (Mat 7:6) Go e na le go no phakiša batho dikgatišo tša rena, leka go boledišana le bona gore o bone ge e ba ba tla di bala. Na o ka araba ka ee bonyenyane go e tee ya dipotšišo tše di lego lepokising leo le lego ka tlase ga seswantšho? Ge e ba o sa kgone go bona gabotse ge e ba motho yoo a tla bala kgatišo, go kaone o mo nee pampišana. Eupša ge e ba a kgopela makasine goba kgatišo e nngwe, re ka se be le bothata bja go mo nea yona.


text:
Ke ka Baka la Eng go na le Dikereke tše Dintši tša Bokriste?
Karabo ya Beibele
Batho ba be ba dutše ba diriša dithuto tša Jesu Kriste go thoma Dikereke tše di fapafapanego tšeo di ipitšago tša Bokriste. Eupša Beibele e bontšha gore go na le Bokriste bjo tee feela bja therešo. Ela hloko mabaka a mararo ao a thekgago taba ye.
Jesu o itše seo a se rutago ke “therešo,” gomme Bakriste ba pele ba be ba re bodumedi bja bona ke “therešo.” (Johane 8:32; 2 Petro 2:2; 2 Johane 4; 3 Johane 3) Lentšu therešo le bontšha gore bao ba thekgago dithuto tšeo di thulanago le tša Jesu ga se Bakriste ba therešo.
Beibele e ruta gore Bakriste ‘ka moka ba bolele ka go dumelelana.’ (1 Bakorinthe 1:10) Lega go le bjalo, Dikereke tše dintši ga di dumelelane gaešita le ka thuto e bonolo ya gore Mokriste ke eng. Ga go kgonege gore Dikereke tše ka moka di bolele therešo.—1 Petro 2:21.
Jesu o porofetile gore batho ba bantši ba tla ipitša Bakriste eupša ba sa latele ditaelo tša gagwe, le gona bja bjalo o tla ba latola. (Mateo 7:21-23; Luka 6:46) Ba bangwe ba tla forwa ke baetapele ba bodumedi bao ba šilafatšago bodumedi bja therešo go kgotsofatša dikganyogo tša bona. (Mateo 7:15) Lega go le bjalo, batho ba bangwe ba tla rata bodumedi bjoo bo itirago eka ke bja Bokriste ka ge bo ba botša seo ba nyakago go se kwa, e sego therešo yeo e tšwago ka Beibeleng.—2 Timotheo 4:3, 4.
Seswantšhong sa gagwe sa korong le mefoka, Jesu o porofetile gore go tla ba le marabele (bahlanogi) kgahlanong le Bokriste bja therešo. (Mateo 13:24-30, 36-43) Ka nako e telele, go be go tla ba thata go tseba phapano magareng ga Bakriste ba therešo le ba maaka. Go etša ge Jesu a boletše, bohlanogi bo ile bja ata ka morago ga go hwa ga baapostola. (Ditiro 20:29, 30) Ka ge dithuto tša bahlanogi di fapafapana, Dikereke tše dintši tšeo di itirago tša Bokriste le tšona di ‘fapogile therešong.’—2 Timotheo 2:18.
Le gona Jesu o boletše e sa le pele gore mafelelong go tla ba bonolo go bona phapano magareng ga Bokriste bja therešo le bja maaka. Se se direga mehleng ya rena, e lego “bofelo bja tshepedišo ya dilo.”—Mateo 13:30, 39.
Ithute ka mo go oketšegilego
Na Bakriste ba Swanetše go Diriša Direto tša Bodumedi?
Direto “mohlomphegi” le “mopishopo” di tlwaelegile. Na direto tše bjalo le tše dingwe di dumelelwa ke Beibele?


text:
April 25–
May 1
Jobo 33-37
Kopelo 50 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Mogwera wa Kgonthe o Nea Keletšo e Agago”: (10 mets.)
Job 33:1-5
—Elihu o bontšhitše gore o hlompha Jobo (w95 2/15 29 ¶3-5)
Job 33:6, 7
—Elihu o be a ikokobeditše e bile a le botho (w95 2/15 29 ¶3-5)
Job 33:24, 25
—Elihu o ile a kgothatša Jobo ge a le gare a mo eletša (w11 4/1 23 ¶3; w09 4/15 4 ¶8)
-
Go Epa Matlotlo a Moya: (8 mets.)
Job 33:24, 25
—“Topollo” yeo Elihu a bego a bolela ka yona e ka ba e be e le eng? (w11 4/1 23 ¶3-5)
Job 34:36
—Jobo o be a tlo lekwa go fihla bokgoleng bofe, gona seo se re ruta’ng? (w94 11/15 17 ¶10)
Mmalo wa Beibele wa beke ye o nthuta’ng ka Jehofa?
Ke dintlha dife go tšwa mmalong wa Beibele wa beke ye tšeo nka di dirišago bodireding?
-
Mmalo wa Beibele: Job 33:1-25 (4 mets. goba ka tlase ga moo)
DIRA SOHLE BODIREDING
Leeto la Pele: Sepediša taletšo ya kopano ya selete ya 2016 o diriša thero ya mohlala. (2 mets. goba ka tlase ga moo)
Leeto la go Boela: fg thuto 12 ¶4-5
—Dira pontšho ya kamoo re ka dirago leeto la go boela mothong yo a amogetšego taletšo ya kopano. Thea motheo bakeng sa ketelo e latelago. (4 mets. goba ka tlase ga moo)
Thuto ya Beibele: jl thuto 11
—Kgothaletša morutwana gore a be gona kopanong ya selete yeo e tlago. (6 mets. goba ka tlase ga moo)
BOPHELO BJA BOKRISTE
Kopelo 124
“Dikgopotšo tša Kopano”: (8 mets.) Polelo. Bapala bidio ya Dikgopotšo tša Kopano. Kgothaletša bohle go dira ditokišetšo tša gore ba be gona matšatši ka moka a mararo. Hlalosa dithulaganyo tša lesolo la go laletša batho kopanong tša lefelong la gabo lena.
Tše di nyakegago tša phuthego: (7 mets.)
Thuto ya Beibele ya Phuthego: ia kgao. 14 ¶1-13 (30 mets.)
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 21 le Thapelo


text:
Tiragalo Yeo e Bontšhitšwego Dikarolong tše Dintši tša Lefase ka Inthanete
Ka Mokibelo wa October 5, 2013, batho ba 257 294 go tšwa dinageng tše 21 ba be ba bogetše seboka sa bo-129 sa ngwaga le ngwaga sa Watch Tower Bible and Tract Society of Pennsylvania, e ka ba ba be ba le gona ka go lebanya goba ba se bogetše ka Inthanete. Moragonyana mafelobekeng ona ao, Dihlatse tše dingwe di ile tša bogela ge lenaneo le bapalwa gape. Batho bao ka moka ba bego ba le gona le go bogela lenaneong leo e be e le ba 1 413 676 go tšwa dinageng tše 31. Seboka sa lenyaga e bile se segolo kudu sa Dihlatse tša Jehofa, se feta lenaneo le le kgethegilego leo le bego le swerwe kua Mexico le Bogareng bja Amerika ka April 28, 2013, leo le bego le bogetšwe ke batho ba 1 327 704.
Go thoma ka bo-1920, Dihlatse tša Jehofa di be di gaša dikopano tša tšona go batho ba dinageng tše dingwe di diriša mogala goba diradio tše dikgolo. Ga bjale, thekinolotši ya Inthanete e dira gore le bao ba lego kgole ba kgone go kwa le go bogela ditiragalo ge di dutše di direga goba gateetee ge di se na go direga. William, yoo e lego Hlatse ya Jehofa kua United States, o be a le gona kopanong yeo e bego e le kua Richmond, Virginia, ka 1942 gomme o be a theeditše lenaneo leo le kgokagantšwego ka mogala. Ge a bapetša kopano yeo le lenaneo la seboka sa lenyaga sa ngwaga le ngwaga o re: “O holwa kudu ke lenaneo ge o le bogetše. Se ga se bapetšwe le selo.”
Ditho tša makala a mmalwa a Dihlatse tša Jehofa di šomile ka lebaka le le fetago ngwaga go lokišeletša go kgokaganya lenaneo ka Inthanete, di dirile se ka go gafa diiri tše ntši. Mafelobekeng a ge lenaneo le le tlo kgokaganywa, ditsebi tša thekinolotši di be di hlokometše lenaneo leo di le metšheneng yeo e laolago kgokaganyo yeo kua Brooklyn, New York gomme di šoma bošego ka moka, lenaneo le le be le bontšhwa mafelong a 15 ao a šianago ka dinako. Ryan, yoo a bego a thuša ka go lokišetša le go hlokomela metšhene yeo e bego e dirišwa go kgokaganya ka Inthanete, o itše: “Ga se ra ka ra robala, eupša go tseba gore lenaneo le le be le tlo hola batho ba bantši kudu go ile gwa re kgothatša.”